ОАВ: Қозоғистон синоптиклари миллионлаб доллар ишлаб топмоқда\n15:31 / 20.12.2015\nҚозоғистонлик синоптикларнинг об-ҳаво башоратлари кўпинча амалга ошмайди, лекин бунинг ортида ҳам бир манфаат ётибди. Бундан ким манфаатдорлигини аниқлаш мақсадида “Караван” газетаси ўзига хос тафтиш ўтказди.\n“Қазгидромет” собиқ бош мутахассиси Борис Степановнинг тахминига кўра, у мазкур “нотоза” ишдан гумонсирай бошлагани боис ишдан бўшатилган.\n“Баъзан “Қазгидромет” раҳбарияти ўз истеъдодини бежизга сарфлаяпти, деган тасаввур уйғонади. Ахир бундай фантазия билан улар Ҳолливудда табиий офатлар ҳақида блокбастерлар олиб, миллионлар ишлаши мумкин эди. Уларнинг бераётган об-ҳаво башоратлари ҳар қандай сценарийлардан кўра ҳаяжонли. Фақат бир ёз давомида Олмаотани 35 марта бўрон гирдобига олиши, ҳар бирида уч кунлаб сел келиши лозим эди. Мегаполис аҳолиси ҳозирга қадар тирик эканлиги чинакам мўъжиза бўлса керак”, - деб ёзади журналист.\nОхирги йилларда профессор Степанов ҳаво башоратини аниқлаштирадиган методика устида ишлаган, лекин унинг таклифи идора раҳбарларига маъқул келмаган.\nСтепановнинг ишонтиришича, ёлғон бўрон таҳликаларидан мўмайгина даромад олса бўлади. Негаки бўронга тайёргарлик учун катта пул ажратилади, бутун техника ва фавқулодда хизматлар доимий шай ҳолатда тутилади. Шу билан бирга, бир неча маротаба берилган башоратлар нотўғри чиққач, кейинги башоратларга эътибор қаратилмайди, агарда улар тўғри чиқиб қолса, давлат табиий офатларни шай ҳолатда кутиб ололмайди. Бунга мисол тариқасида Степанов 22-23 июль кунлари Олмаотада кузатилган селни келтирди. Унинг оқибатида 429 объект сув остида қолиб кетди. Оқибатларни бартараф қилишга эса 2 млрд танга ажратилди.\n“Бу кичкина сел эди, - дейди эксперт. – Шунчаки синов бўлди, деса ҳам бўлади. Барча ФВВга ҳужум қилди, гўёки улар эътиборсиз қолдирганидек. Аслида эса ҳамма гап об-ҳаво башоратчиларида эди. ФВВ ва “Қазселҳимоя” ҳар уч кунда бўрон ҳақида огоҳлантириш оларди метереологлардан. Бутун ёз бўйи тўғонлар олдида навбатчилик қилиш яхши, лекин аниқ башоратлар бериш ундан кўра яхшироқ эмасми?”.


Реалити шоу – қобиқдаги биз — Nargis.uz\nРеалити шоу – қобиқдаги биз\nЎзбекистон телеканалларида бугун “келин” мавзуси етакчилик қилмоқда. Келинлар турли реалити шоуларда иштирок этмоқда, конкурсларда қатнашмоқда. Мазкур телекўрсатувлар эса аёллар орасида тобора мувафаққият қозониб бормоқда. Медиатанқидчи Наргис Қосимова ушбу телекўрсатувларни кузатиб, таҳлил қилди.\nТелеэкранлардаги хақиқат: келин бу – иккинчи нав одам\nХалқимизда машҳур бўлган аскиячи Аваз Охуннинг “Хонадонингизга қулчиликка келдик, деб алдайди совчилар. Аслида, қизни келин қилиб олиб бориб, қул қилиб ишлатасизларку!” – деган бир қараганда кулгули, лекин жуда аччиқ-азобли ҳақиқат бўлган сўзлари бор. Бугунги кунда телеканалларимизда русумга кирган реалити шоулар қизиқчининг ана шу аччиқ хақиқатини қайта-қайта исботлаётгандек.\n“Маҳалла” телеканали 2019 йили март ойи “Эпли келин” телелойиҳасини бошлаган эди (муаллиф Гулмира Зиёева). Бир йил ичида телелойиҳанинг 4 та мавсуми бўлиб ўтди. Бошловчи Мафтуна Ашурованинг ушбу лойиҳасида 7 нафар танлаб олинган қизлар уй тутиш, кир ювиш, овқат, ширинликлар пиширишдан тортиб, тикиш-бичишгача билишлари зарурлигига очиқ тарғиб бор. “Келинлик мактаби”га ўқитувчилар эса турли хил ўқув курсларидан таклиф этилади. Аммо ана шу ўқитувчилар пишир-куйдир билан бирга, назаримда, қатнашчи қизларга тобеликни, “иккинчи нав одамлигини” ҳам бот-бот уқтиришади. Масалан, реалити-шоунинг 2019 йил 22 сентябрь сонида қизларга “қайнонага қиз бўлиш мумкин эмас”, деган мавзу кўтарилади. “Қиз ўрнига сакраб кетишни мақсад қилманг” дейилади, яъни нафақат қатнашчилар, балки миллионлаб томошабинларга “келин ҳеч қачон тушган жойига қиз бўлмайди, у келинлигича қолади. Келин эса – хизматкор, барча оила аъзоларига хизмат кўрсатиши лозим, улар билан тенг ҳуқуқли эмас”, деган фикр экран ортидаги миллионлаб аёлларга қарата айтилмоқда.\n2-мавсумдан бошлаб реалити шоуни бошловчи Диёра Шерматова олиб борди. Реалити шоуни кузатган томошабин бошловчиларнинг ўрнини унчалик сезмайди, уларнинг асосий вазифаси қизларни у шартдан бу шартга етаклаш бўлиб қолган, холос. 2020 йил февралдан реалити шоунинг 4-мавсуми старт олиб, кўрсатувларда илк маротаба қизлар боулинг ўйнашга олиб борилди, қўшилган янги дарсларда эса қизларга “Хўп бўлади, ойижон”, “сизнинг гапингиз тўғри, ойижон”, “кечирасиз, ойижон” деган сўзларни билиб олсангиз, яхши яшайсиз”, деган сўзлар келинлар тилидан тушмаслиги кераклиги, ўргатилди. Демакки, лойиҳа ижодкорлари тасаввурида хонадонга келин бўлиб тушган қиз мутлақ тобе, ҳақ бўлса ҳам ноҳақ, ўз ҳуқуқини умуман ҳимоя қила олмайдиган муте бир шахс деган қарашлар устунлик қилади.\nТобе келин “ғолиб”ликка даъвогар\nМазкур мавзуни “Севимли” телеканали ҳам давом эттирмоқда. “Келгинди келин” деб номланган реалити-шоу телетомошабинлар ичида оммабоплиги билан ажралиб туради. Телелойиҳа Қирғизистонда 2017 йилда намойиш этилган “Келин” реалити-шоуси билан жуда ўхшаш. Унинг ғоясига кўра, турли касб эгалари бўлган, шаҳарда туғилиб ўсган, бугунги кунда жамиятда ўз ўрнини топган қизлар, аёллар қишлоққа бориб, бир кунлик келинлик вазифасини ўтайдилар: нон ёпиш, ўт ўриш, таппи ясаш, чопиқ қилиш, овқат пишириш, кир ювиш, молга қараш ва ҳоказо. Ҳаммасини уддасидан чиқиб, бажарган қатнашчига “келгинди келин” унвони берилади. Бир томондан реалити шоу қишлоқ аёлининг оғир меҳнатини кўрсатиб берса, иккинчи томонидан яна юқорида тилга олинган “Эпли келин”дагидек, келин ҳамма нарсани бажариши, қишлоқдаги қайнонасининг “сўзидан чиқмаслиги керак” деган тушунчага содиқ қолади.\nФақат шундагина келин “ғолиб” бўлади. Аммо, аслида тобе келин ғолибми? Телелойиҳа ижодкорлари мавзуга фақатгина бир томонлама ёндошишган. Хотин-қизларнинг ҳуқуқлари, улар жамиятда ўрнини топиши учун ҳаракат қилинаётган бир пайтда ОАВ жамиятдаги мавжуд “келин-хизматкор” каби қотиб қолган тушунчага асосланиб, уларни янада мустаҳкамлашга ҳаракат қилаётгандек. Бу журналистларнинг мазкур масала бир тамонлама ёндошганини чуқур билмаслиги, асрлар давомида онгимизда шаклланган келинларга нисбатан мазкур қолиплардан кета олмаётгани, муаммони таҳлил этишга қодир эмаслигида кўринади.\nҚайнона -“генерал”, келин -хизматкор\n“Севимли” телеканалининг яна бир ўхшаш лойиҳаси бўлган “Менинг қайнонам генерал” реалити шоусининг ғояси Американинг “Бош ошпазлар жанги” кўрсатуви мазмунига жуда яқин. Фақат у ерда ресторанларнинг бош ошпазлари “Мишлен юлдузи” учун курашишса, бу ерда қайнона ва келинлар телеканал томонидан қўйилган соврин-музлаткич учун курашишади. Телелойиҳанинг мазмуни шундаки, 5 нафар қайнона келини билан, олдиндан тузилган рецептлар ва кўрсатув ижодкорлари томонидан тарқатилган 200 минг пулга бозорлик қилишади. Сўнгра 10 нафар қатнашчи ва 2 бошловчи – Нигора Исмоилова ва Муҳаббат Ҳамроевалар учун 3 соат давомида қайнона назоратида 3 хил овқат пиширишлари зарур. Ҳар бир тортилган таомга қатнашчилар баҳо қўйишади. Кўрсатув бошида айтилишича, асосий мақсад -келин тайёрлаган таом ҳам қайнонани, ҳам барча иштирокчиларни лол қолдириши керак. Шоуда тежамкорлик (ажратилган 200 минг сўмга, уни иложи борича тежаб, 3 хил овқат масаллиғи учун бозор қилиш), овқат пишириш санъати асосий мавзудир. Аслида реалити шоунинг асосий мақсади бироз тушунарсиз. Фақат келинини бошида туриб овқат пиширтириш ва тежамкорликни назорат қилиш орқали қайноналар “генерал” мақомига эришиши мумкинми? Реалити шоунинг биринчи мавсумида олиб борилган овқат пишириш “жанги” ҳамда баҳо қўйишда иштирокчилар асосан рақибини ерга уришди.\nЮтуб ижтимоий тармоғига қўйилган мавсум сонларига телетомошабинларнинг изоҳларида асосан унинг мазмунига эътибор бермай, кўрсатувда пиширилаётган таомларнинг рецептларини сўрашган. Реалити шоу давомида келинларнинг чаққон бўлиши, барча уй юмушларига ўз вақтида улгуришлари, қайноналарининг сўзидан чиқмаслиги зарурлиги орқалигина “идеал келин” образи шакллантириб борилди. Шу ўринда савол туғилади, айнан ана шундай реалити шоулар жамиятимиздаги қайнона-келин муносабатларини янада кучайишига сабаб бўлмайдими? Келиннинг оила аъзоси сифатида ҳақ-ҳуқуқлари, дам олиши, бола тарбияси билан шуғулланиши, инсон сифатида ривожланиши, касбий жиҳатдан ўз устида ишлаши борасидаги масалалар, афсуски кўрсатувларда умуман ёдга олинмайди. Оилада ўғилнинг ўрни, унинг тарбияси, куёвнинг аёлига нисбатан муносабати қандай бўлиши лозимлиги, бола тарбиясида ота-онанинг ўрни ҳақида деярли сўз юритилмайди. Шу жиҳати билан бу кўрсатувлар оилага тайёрлашни мақсад қилган ва фақат бичиш-тикиш, пишир-куйдирни ўргатадиган ўқув курсларининг телевизион варианти бўлиб қолган. Ваҳоланки, катта шаҳарларимиздан фарқли равишда қишлоқ жойларида қизларимиз ҳеч қанақа курсларда ўқимай ҳам ана шу ишларни ўрнига қўйишни онажон ва бувижонлардан ўрганишади. Лекин шаҳарда ҳам, қишлоқда ҳам, ўша ўқув курслари ва телевизион реалити шоуларда ҳам оила психологияси: турли зиддиятли вазиятларда ўзини қандай тутиш, улардан “сихни ҳам, кабобни ҳам куйдирмай” чиқиб кетиш кабилар ўргатилмайди. Мазкур реалити шоуларда худди бизнинг халқимизни овқат-у, кийим-кечакдан бошқа нарса қизиқтирмайдигандай кўринади.\nМазкур реалити шоуларнинг савияси бугунги кун талаблари қаршисида ожиздек. Муте, тобе, ўз ҳуқуқини билмайдиган ва талаб этолмайдиган, қарам, ўзининг фикри йўқ келинлар келгусида фарзандларини ҳам она сифатида худди шундай муте қилиб тарбияламасликларига ишоний қийин. Афсуски, тилга олинган реалити шоуларда, қизларнинг бўлажак она сифатида билимини, ижтимоий фаоллигини ошириш кўринмайди. Уларда аёлларимиз яна қайси сифатлар билан жозибали бўлиши, уларни қандай муаммолар безовта қилаётгани, оила, иш, уйдан ташқари яна қандай қизиқишлари мавжудлиги асло тилга олинмайди.\nБундай кўрсатувлар қайнона-келин муносабатларини янада чигаллашишига етаклаши аниқ. Кўрсатувларнинг келинларни “тобе бўлиш”га ундови оилада аёлни иккинчи, учинчи даражали шахс даражасига тушириб қўяётгандек. Балки, оилаларда маиший зўравонлик, ажралиш ҳолларини кўпайишига ана шундай “ақлли” ғояларни илгари сураётган кўрсатувлар сабаб бўлаётгандир.\nреалити шоуқайнона. ТВ\nАввалгиси: Шоу про келин на узбекском ТВ: жизнь между кухней и столовой\nНавбатдаги:Ўзбекистон оммавий ахборот воситалари коронавирус мавзусини қандай ёритмоқда?


23 январ 2018, Тошкент вақти: 13:13\n10-16 май кунлари кучли ёмғир ёғиши оқибатида Наманган, Сурхондарё, Навоий, Тошкент вилоятлари ҳамда Тошкент шаҳрида сел ва тошқинлар кузатилди. Фарғона вилояти Бешариқ туманида китоб дўконлари йўқлиги боис ота-оналар китоб олиш учун Қўқонга боришга мажбур бўлмоқда. Жорий ҳафта матбуот шу каби воқеалар ҳақида ёзди.\nИтлар ёрдамида фош қилинган жиноятлар\nСамарқанд шаҳри Рудакий кўчасида рўй берган қотиллик “Агат” лақабли кинолог ит ёрдамида фош этилди (“Постда”, 21 май). Қайд этилишича, бу “Агат”нинг биринчи ўлжаси эмас, ўргатилган жонивор ўндан ортиқ жиноятнинг очилишида ички ишлар ходимларига ёрдам берган. Хабарга кўра, йилнинг ўтган даврида вилоят бўйича итлар 900 га яқин профилактик тадбирга жалб этилган. Икки юзга яқин жиноят айнан кинологлар ва хизмат итлари ёрдамида очилган.\nФавқулодда вазиятлар вазирлиги: Сел ва тошқинда фуқаролар жабрланган\n2016 йил 10-16 май кунлари кучли ёмғир ёғиши оқибатида Наманган, Сурхондарё, Навоий, Тошкент вилоятлари ҳамда Тошкент шаҳрида сел ва тошқинлар кузатилди. Фавқулодда вазиятлар вазирлиги сайтида (fvv.uz) ёзилишича, бундан фуқаролар жабрланган, ҳудудлар ва транспорт тармоқларига зарар етган. Зарар кўрган фуқароларга маҳаллий ҳокимлик органлари зарурий ёрдам кўрсатган.\nБешариқда китоб дўкони қачон очилади?\nФарғона вилояти Бешариқ туманида китоб дўконлари йўқ (“Ҳуррият”, 25 май). Шу боис ота-оналар китоб олиш учун Қўқон шаҳрига боришга мажбур бўлмоқда.\n“Эшитишимча, яқин вақтлар ичида республикамизнинг ҳар бир туманида китоб дўконлари очилар экан. Қанийди, бу тезроқ амалга ошса... Биз ота-оналар ўз туманимиздаги китоб дўконларига фарзандларимизни жон деб етаклаб борар эдик”, деб ёзади шу тумандаги 12-мактаб ўқитувчиси Дилноза Тоҳирова.\n“Даққиюнусдан қолган” нима дегани?\nЎзаро мулоқотда “Дақёнусдан қолган” деган ибора кўп қўлланилади (“Истеъмолчи”, 25 май). Мазкур ибора Рим императори Диоклетиан (245-313) номи билан боғлиқ. Диоклетиан мусулмон шарқида Дақёнус ёки Даққиюнус деб аталган. Марказий Осиёда араб фатҳига қадар мавжуд бўлган шаҳар харобалари, тангалар ва бошқа буюмларнинг кўҳналигини англатиш учун “Даққиюнусдан қолган” ибораси қўлланилган. Хоразм вилоятидаги бир неча қадимий шаҳарга ҳозиргача афсонавий шоҳ – Даққиюнус асос солган, деб билишади.


Озиқ-овқатга ишлатиладиган Е-қўшимчаларнинг зарарлилиги\nБугунги кунда замонавий озиқ-овқат бозори – маҳсулотлар мажмуаси жиҳатидан ҳам, баҳо турлари жиҳатидан ҳам ўзининг кенг танлаш имкони билан ажралиб туради. Бундай ривожланиш энг биринчи ўринда истеъмолчи талабининг ўсиши орқали юзага келади.\nЛекин, таклиф талабни қондиряптими? Ҳамда, танлаш эркинлиги айни кўринаётганидек мукаммал шаклдами?\nБугунги кунда у ёки бу турдаги озиқ-овқат маҳсулотини танлаш бир неча факторларга асосланади:\n• Истеъмолчининг ҳаёт тарзига;\n• Пул тўлай олиш имконига;\n• Сиҳат-саломатлиги ва бу билан боғлиқ бўлган таомланишдаги чеклашлик.\nСаломатликка тегишли бўлган муаммолар бугунги кунда нафақат ирсий ёки бирор-бир касалликка оид бўлишдадир, балки шу билан бирга атроф-муҳит факторларининг организмга бўлган таъсирига ҳам боғлиқдир. Сўнгги вақтларда инсон организми ва унинг ишга яроқлилигига ҳар кунги таомларимизга қўшаётган “қўшимчалар” ҳам анчагина таъсир кўрсатяпти. Аниқроқ қилиб айтадиган бўлсак, таомларга қўшаётган қўшимчалар-у зираворларнинг, айниқса энг кенг тарқалган “Е” белгиси бўлган моддаларнинг таркиби – мавзумиз жиҳатидан жуда муҳимдир.\nБундай маҳсулотларни истеъмол қилиш хавфли эмасми?\nЭтикеткалардаги маҳсулотлар таркибини билдирувчи Е ҳарфи – ушбу озиқ-овқатнинг Европа стандартига мос эканлигини билдирса, Е ҳарфи ёнидаги сонли индекс – айнан ўша қўшимчанинг турини билдиради.\nИлгари ушбу кимёвий моддаларнинг номлари тўлиғича келтирилар эди. Аммо кейинчалик номлари “кўп жойни эгаллаганлиги учун” ҳажми кичрайтирилган ҳолда мана шундай ҳарфли-сонли кодларга ўзгартирилган.\nБугунги кунда озиқ-овқат маҳсулотлари ишлаб чиқаришда Е-қўшимчалардан фойдаланиш нафақат Россияда, балки Европада ҳам таъқиқланган. Лекин, баъзиларигина.\nТаъқиқлаш учун Европа комиссиясининг хуқуқидан фойдаланилади, жойлардаги, яъни озиқ-овқат ўринлари ҳамда дўконлардаги текширувлар эса “ишлаб чиқариш ва ветеринария ҳизмати” инспекцияси томонидан олиб борилади. Лекин бу ҳамма жойда ҳам амалга оширилавермайди.\nУшбу тизим ишни қай йўсинда олиб боради?\nОдамларга ва хайвонларга нисбатан Е-қўшимчаларни синаш Европадаги махсус лабораторияларда ўтказилади.\nАгар организмга ёмон таъсири ёки салбий оқибатлари сезилмаса, унда булар “рухсат берилган” қўшимчалар рўйҳатига киритилади. Акс ҳолда, озиқ-овқат ва ветеринария соҳаларининг мутахассислари томонидан текширилиб, рўйҳатга киритилмайди.\nБундай текширувлар тахминан 6 ойда 1 маротаба ўтказилади. Орадаги 6 ой мобайнида эса истеъмолчилар ўша маҳсулотнинг таркиби қандай эканлигидан бехабар бўлиб юраверадилар.\n“Озиқ-овқатга доир сценарий” мана шу билан чекланса ҳам майли эди! Е-қўшимчалар қачон таъқиқланади?\n– Қачонки ҳаёт учун хавфли бўлса. Яъни, ўлимга олиб борадиган бўлсагина таъқиқланади.\nЭнди, “хавфли” эканлиги аниқланиб бўлмаган ёки таркиби кам ўрганилган моддалар эса истеъмолда қолаверади.\nЯъни, бирорта модда бутун дунё миқёсида “хавфли” деб тан олинмаган ва ўлимга сабаб бўлиши айтилмаган бўлса – бу модда “хавфсиз” саналаверади.\nБизда шубҳа уйғотадиган жиҳат – фақатгина ушбу юқорида айтиб ўтганларимиз эмас.\nҚуйида бугунги кунда озиқ-овқат маҳсулотларимизга қўшилаётган баъзи Е-моддаларга мисоллар келтирамиз:\nЕ102 – тартразин – бўёқ. Бизнинг худудда (яъни, Россияда) рухсат этилган, лекин Европа Иттифоқи худудида таъқиқланган.\n- истеъмол натижасида аллергия ҳосил бўлади.\nТаркибида тартразин моддаси бўлган маҳсулотлар: қандолат маҳсулотлари, конфетлар, музқаймоқ, ичимликлар.\nЕ128 – канцероген таъсирли Red 2G қизил бўёғи. Бу модда 6 фоиздан зиёд буғдой ва фасол қўшиладиган сосискалар тайёрлашда ва майдаланган гўшт маҳсулотларига қўшилади ҳамда ушбу маҳсулотларга пушти ранг бериш учун фойдаланилади.\nБу модда ген учун заҳарли (токсик) алоқа ҳисобланади. Яъни, генларга ўзгартириш киритиш хусусиятига эга. Е128-дан фойдаланиш Россияда таъқиқланган!\nОрганизмга таъсири (истеъмол қилинганидан узоқ вақтдан кейин таъсир кўрсата бошлайди):\n- онкологик (саратон) касалликлари;\n- ҳомила ривожланишига салбий таъсири;\n- туғма патологиялар (ҳасталиклар, азоблар, муаммолар).\nТаркибида Red 2G қизил бўёғи бор маҳсулотлар: колбаса ва сосискалар (айниқаса арзонлари).\nЕ216 и Е217 – консервантлари (пропил эфири ва натрий тузи). Россияда таъқиқланган!\n- истеъмол қилинганда бузади, заҳарлайди.\nУшбу консервант қўшилган озиқ-овқатларга қуйидагилар киради: конфетлар, қиёмли (начинкали) шоколадлар, гўшт маҳсулотлари, юзаси желе билан қопланган паштетлар, шўрва (қайнатма) ва бульонлар.\nЕ250 – натрий нитрити. Бу зиравор консервант бўёқ модда – гўштни қуруқ қадоқлаш ва унинг қизил рангини сақлаб туриш учун ишлатилади. Е250-дан фойдаланишга Россияда рухсат берилган, лекин Европа Иттифоқида таъқиқланган.\n- ёш болаларнинг асаб тизимида юқори таъсирчанлик, ҳаяжонланиш;\n- организмга кислород етишмаслиги (гипоксия);\n- организмдаги дармондори миқдорининг камайиб кетиши;\n- заҳарланиш (ҳатто ўлимга ҳам сабаб бўлиши мумкин);\n- онкологик (саратон) касалликлари.\nТаркибида Е250 (натрий нитрит) бўлган маҳсулотлар:\nчўчқа гўшти – бекон (айниқса қовурилгани), чўчқа ёғи, сосискалар, дудланган гўштлар ва балиқлар.\nЕ-320 – антиоксидант. Мойли-ёғли қоришмаларнинг қишқиллашиши, тахирлашиши жараёнини узайтириш учун ишлатилади. Бунга Россияда рухсат берилган, лекин соғлиқ учун зарарли деб ҳисобланади.\n- организмдаги холестерин таркибини ўстиради;\nТаркибида Е-320 – антиоксиданти бўлган маҳсулотлар: ёғ қўшиладиган баъзи маҳсулотлар; сақичлар.\nЕ-400 – 499 маҳсулотнинг уюшқоқлигини (ва ички ёпишқоқлигини) таъминлайдиган томизғи сингари моддалар. Яъни, загуститель ва стабилизаторлар. Буларнинг аксарияти Россияда таъқиқланган.\n- овқат ҳазм қилиш йўлларининг касалланиши.\nМазкур Е-модда қўшилган озиқ-овқат турларига йогурт ва майонез маҳсулотларини мисол келтириш мумкин.\nЕ510, Е513 и Е527 (Е500-599 гуруҳидаги) – эмульгаторлар. Яъни, ўзаро аралашмайдиган икки маҳсулотни (мисол учун: сув ва ёғни) аралаштириш учун ишлатиладиган махсус моддалар.\n- диарея (ич кетиши);\n- жигарнинг рисоладагидек ишламаслиги.\nЕ951 – аспартам – шакарнинг ўрнига ишлатиладиган синтетик (сунъий) модда.\n- бош мия қисмидаги серотонин заҳирасининг емирилиб, заифлашиши ҳамда нобуд бўлиши.\n- маниакал депрессия (мувозанатсизлик, чарчоқ, ноумидлик каби иллатлар); агар ҳаддан ташқари кўп истеъмол қилинса шафқатсизлик, зўравонлик ҳамда ҳужум қилиш, куч ишлатиш каби иллатлар кучаяди.\nТаркибида аспартам бўлган маҳсулотлар:\nсақичлар, газли сувлар (айниқса чет элдан олиб келинадиган ичимликлар).\nҲозирги кундаги Озиқ-овқат Тадқиқот Маркази томонидан қабул қилинган қарорга биноан Россия ҳудудида таъқиқланган Е-қўшимчаларнинг тахминий рўйҳатини келтиришимиз мумкин:\nЕ121 – цитрус қизил бўёғи;\nЕ123 – қизил амарант (гултожихўроз) бўёғи;\nЕ240 – формальдегид консерванти. Бу моддани айнан маргимуш (сичқон ўлдириш учун фойдаланиладиган синил кислотали заҳарлар) тоифасига киритишимиз мумкин.\nЕ116-117 – қандолат ва гўшт маҳсулотлари тайёрлашда кенг ишлатиладиган консервантлар;\nE924а и Е924б – булар ун ва нонни “тузатувчилар” (яхшиловчилар) деб ҳам номланади.\nБундан ташқари, қуйидаги қўшимчалар ҳам таъқиқланган:\nУшбу келтирилганлар – тўлиқ рўйхат деб айтишдан йироқмиз. Бунинг устига, “маҳсулотларнинг тайёрланиш жараёнида таъқиқланган Е-моддалар қўшилмаяпти” деб ким ҳам кафолат бера оларди?!\nРоссияда рухсат берилса ҳам, лекин соғлиқ учун хавфли деб ҳисобланадиган қўшимчалар:\nЕ105, Е126, Е130, Е131, Е143, Е152, Е210, Е211, Е330, Е447.\nОзиқ-овқат маҳсулотларига қўшиладиган ушбу моддалар ёмон/зарарли ўсимталарнинг ўсишига олиб келиши мумкин.\nЕ221-226, Е320-322, Е338-341, Е407, Е450, Е461, Е466 – ошқозон-ичак йўллари хасталикларини кучайтиради.\nОзиқ-овқатлардаги Е239-қўшимчаси аллергия бериши мумкин.\nЕ171, Е320-322 қўшимчалари жигар ва буйрак касалликларини келтириб чиқаради.\nЖумладан, қуйидаги қўшимча моддалар Европа Иттифоқида таъқиқланган бўлса-да, Россия ҳудудида ҳанузгача рухсат берилиб келинмоқда:\nE102, E104, Е110, E111, Е120, E122, E124, E126, E141, E142, Е150, E212, E250, E251, E311-313, E477.\nОзиқ-овқат маҳсулотлари бозорини баҳолаш\nҲозирги пайтдаги озиқ-овқат бозорини таҳлил қилиб, маҳсулотлар таркибида инсон ҳаёти ва саломатлиги учун хавфли бўлган Е-моддалар борми, - дея баҳо берадиган бўлсак, маҳсулотларнинг аксариятида оз ёки кўп миқдорда зарарли моддаларнинг бор эканига гувоҳ бўламиз.\nМисол тариқасида таркибида инсон ҳаёт фаолияти учун хавфли бўлган\nЕ-моддалари бор энг машҳур ва оммалашган баъзи бренд (фирмалар) рўйҳатини келтиришимиз мумкин:\n1) Газли сувлар орасида:\n- “Фруктайм Дюшес”, шунингдек Сoca-Cola компанияси томонидан ишлаб чиқарилган «Фиеста Дюшес» ичимлиги. (Бунинг таркибида Е-951 аспартам бор);\n- Сoca-Cola фирмаси томонидан ишлаб чиқарилган шу ва шунга ўхшаш барча маҳсулотлар;\n- «Ситро» (Салют-кола) ва бошқалар.\n2) Сақичлар орасида (айниқса, бугунги кунда оммалашиб бораётганлари):\n- «Dirol». Таркибида ошқозон-ичак йўллари касалликларини келтириб чиқарувчи Е414 моддаси, Е330 антиоксиданти, Е296 консерванти, Е171 бўёғи, (қадоқда кўрсатилган ҳолатларда эса) Е322 эмульгатори бор ва бу модда антиоксидант бўлиб ҳисобланади. Шунингдек Е321 ва Е903 глазирователи бор.\n(* Глазирователь деганимиз – маҳсулотнинг устки қисмига оро бериб, ялтиратиб кўрсатадиган қўшимча модда)\n- Яна бир сақич – «Orbit». Бунинг таркибида эмульгатор ва стабилизаторлар тоифасига кирувчи Е420 сорбит моддаси мавжуд. Бундан ташқари ушбу сақич таркибида Е965 мальтит (пеногаситель-антифламинг), яъни кўпириб кетишнинг олдини олувчи ёки пайдо бўлган кўпикларни йўқ қилувчи махсус модда ҳам бор.\nБунинг қанчалик зарарли эканлигини истеъмолчи ўзи ҳал қилади.\n- Е422 стабилизатори, Е414 загустители, Е171 бўёғи, Е951 ширин таъм берувчи аспартам моддаси.\nМазкур сақичларнинг қайси бири ҳаёт учун хавфсизроғу, умуман улар чайнашга арзийдими-йўқми, бунга қарор бериш – ҳар кимнинг ўз ихтиёрида.\n3) Баъзи алкоголли-тетиклаштирувчи ичимликларга мисоллар:\n- «ABSENTER ENERGY». Таркибида Е414 стабилизатори; кислота миқдорини меъёрида ушлаб туриш учун ишлатиладиган Е330 антиоксиданти; Е211 консерванти бор);\n- «JAGUAR» (таркибида Е211 консерванти ва бўёқлар бор);\n- Бу гуруҳга таркибида спирти бўлмаган “қувват берувчи” ичимликларни ҳам киритишимиз мумкин. Гарчи уларда Е-ҳарфи билан белгиланган қўшимча моддалар бўлмаса ҳам.\nЗеъро, соҳа мутахассислари ҳам тавсия қиладилар-ки, маҳсулотнинг таркибий қисми бўлмиш моддаларнинг номларига яхши эътибор қаратиш лозим. Йўқса у қанақасига организмга “қувват бериши” мумкин?!\n4) Чипси, сухари, печенье каби маҳсулотлар орасида:\n- «Lays»нинг кичик ҳажмда қадоқлангани. (Бунинг таркибида ҳам Е951 аспартам мавжуд);\n- «Pringles» (таркибида Е471 эмульгатор бор);\n- «Кириешки» қуритилган нонлари (сухарилар). (Булар таркибида таъмни кучайтирувчи моддалардан Е621, Е627, Е631, Е551 ҳамда Е100 бўёғи ва бошқалар бор).\n5) Сут-қатиқ маҳсулотлари орасида:\n- «Активиа» маҳсулоти. Тайёрлаш мобайнида мева-чева қўшилган бўлса ҳам, ёки дуккакли ўсимликлар (арпа-буғдой) қўшилган бўлса ҳам (таркибида Е1442 загуститель бўлади);\n- Мева пюреси қўшилган «Растишка» йогурти. (Бунинг таркибида ҳам айнан Е1442 загустители; ҳамда бўёқлар ва ҳоказолар мавжуд).\nБу – болалар озиқ-овқат маҳсулоти!!!\n- «Даниссимо» (Е1442 загустител ва кислота миқдорини меъёрида ушлаб турувчи моддалар).\n6) Колбаса маҳсулотлари орасида:\n- «Каневской» колбаса заводининг «Киевский сервелат» колбасаси. Ушбу маҳсулот таркибидан стабилизаторлар ҳамда Е250 натрий нитрит консерванти топилган.\n- Айни заводда ишлаб чиқарилган «Любительская» номли қайнатиб-пиширилган (вареная) колбаса. Бунинг таркибида консервант-фиксатор (рангни сақлаб турувчи махсус моддалар) ва Е250 натрий нитрити мавжуд.\n7) Музқаймоқлар орасидан:\nмисол тариқасида «Ля Фам» маҳсулотини келтириш мумкин. Унинг таркибида Е102, Е133 бўёқлари, Е407, Е410, Е412, Е466, Е471 стабилизаторлари мавжуд.\nБу ҳам – фарзандларимиз истеъмол қилаётган маҳсулотдир!\n8) Машҳур шоколад ишлаб чиқарувчилардан:\n- «Сладко» ва «Alpen Gold» (таркибида Е476 ва стабилизаторлар бор);\n- «Несквик» (таркибида Е124 ва Е476 топилган).\nИстеъмолчи-ҳаридор бугунги кунда маҳсулот танлашда жуда эҳтиёткор бўлиши зурур.\nШу билан бирга, ушбу соҳадаги сўнгги тадқиқот натижаларини ҳам ҳисобга олиши ва ўз таомномасини зарарли маҳсулотлардан фориғ қилган ҳолда йўлга қўйиши лозим.\nОзиқ-овқатга махсулотларига қўшиладиган қўшимчалар (Е моддалари)


2019 йилдан Асака автозаводида Tracker ва янги Cobalt ишлаб чиқариш бошланади / Ўзбекистон янгиликлари, энг сўнгги хабарлар\nИҚТИСОДИЁТ 0 Шархлар 4960 кўрилди\n2019 йилдан Асака автозаводида Tracker ва янги Cobalt ишлаб чиқариш бошланади\nЎзбекистон Президенти Шавкат Мирзиёевнинг Корея Республикасига амалга оширган давлат ташрифи доирасида «Ўзавтосаноат» АЖ томонидан янги йўловчи ташувчи Tracker автомобили, модернизация қилинган Cobalt модели, шунингдек, мотоцикл ва мотороллерларни серияли ишлаб чиқаришни ташкил этиш бўйича келишувга эришилди. Бу ҳақда Ўзбекистон раҳбарининг Кореяга давлат ташрифини ёритиш бўйича матбуот маркази хабар қилади.\nКелишувлар доирасида янги авлод Chevrolet Tracker ихчам автомобилини серияли ишлаб чиқаришни ташкил этиш кўзда тутилган. Автомобиль 1,8 литрли 140 от кучига эга двигатель билан жиҳозланади. 100 км.га ёқилғи сарфи 8,1 литрни ташкил қилади. Ишлаб чиқариш тўлиқ технологик цикл (штамплаш, пайвандлаш, бўяш, йиғиш) бўйича амалга оширилади. Автомобилнинг маҳаллийлаштириш даражаси 50 фоиздан ошади.\nБундан ташқари, келишувда Cobalt автомобилини янгилаш ҳам назарда тутилган. Бу эса ўз ўрнида ички ва ташқи бозорларда моделнинг жозибадорлигини оширади. GM Uzbekistan Alliance’нинг ишлаб чиқариш ва экспорт салоҳиятининг ўсишига ёрдам беради. Иккала моделнинг серияли ишлаб чиқарилиши Асака автомобиль заводи негизида 2019 йилдан бошланади.\nТашриф давомида «Ўзавтосаноат» АЖ ва «DK Group» ўртасида мотоцикл ва уч ғилдиракли юк ташувчи мотороллерларни ишлаб чиқаришни ташкил этиш бўйича келишувга эришилди. Шартнома Ўзбекистонда мотоцикл ва уч ғилдиракли юк ташувчи мотороллерларни турли моделларини ишлаб чиқиш имконини беради. Мотоцикл ва мотороллерлар қулай нарх сегментида тақдим этилиб, узоқ масофадаги ўтиш қийин бўлган ҳудудларда яшовчи аҳолининг ҳаракатланишида ва маҳсулотларни ташишда жуда қулай ҳамда нархи бир неча баробар арзон.\nАсака автомобиль заводида ҳақиқатдан ҳам ёнғин бўлганмиди?\n2022 йилдан Асакада янги автомобиллар ишлаб чиқариш йўлга қўйилади\nCobalt ўрнига Chevrolet Monza ишлаб чиқарилиши ҳақидаги хабар тасдиқланмади\nGM Uzbekistan: Cobalt ёниб кетишига сабаб автомобиль конструкциясидаги носозлик эмас


КЕЛАЖАККА ИШОНЧ - Ўзбекистон овози газетаси\nинсон қалбида жўшқинлик уйғотади, ҳаётга муҳаббат, эртанги кунга умидворлик туйғуларини мустаҳкамлайди\nРеспублика онкология ихтисослаштирилган илмий-амалий тиббиёт марказининг Тошкент вилоят филиали директори, тиббиёт фанлари доктори Абдулла Абдуҳакимовнинг «Сирли саратон» китоби муаллифнинг узоқ йиллик изланишлари маҳсули бўлиб, айнан онкология ва онкологик касалликлар, унинг муолажаси, даволаш усуллари хусусида ўзбек тилида чоп этилган илк манбалардан бири саналади.\nИнсон бир умр мўъжиза излаб яшайди. Аслида унинг ўзи буюк мўъжизакор. Киши ўзидаги қўрқув, ишончсизликни умид, ишонч туйғуларига алмаштириш қобилиятига эга. Масалан, у бирон нимадан қўрқса, тушкунликка тушади, руҳан эзилади, ва охир-оқибат маълум бир касаллик орттиради. Аксинча, одам оғир бир касаллик билан оғриган бўлса-ю, бироқ уни енгишга аҳд қилса, ўз-ўзини ишонтира олиши орқали албатта бу дарддан фориғ бўлиш қудратига эга.\nАлишер Навоий номидаги Ўзбекистон Миллий кутубхонасида ўтказилган «Сирли саратон» китобининг тақдимотида соҳа мутахассислари, кенг жамоатчилик, ёшлар ҳамда Абдулла Абдуҳакимовнинг қўлида шифо топган инсонлар иштирок этди. Тақдимотда мазкур китобнинг рецензентлари, тиббиёт фанининг таниқли намояндалари ўз фикр-мулоҳазаларини билдирдилар.\n— Рисола ўта халқчил, кенг қамровда ёзилган бўлиб, унда саратон касаллигига чалинган кишининг дарди ва уни даволаш, беморнинг изтироби ва ундан қутулиш йўллари оддий ва содда тилда, ишонарли тарзда кўрсатиб берилган, — деди тадбирда сўзга чиққан академик Аҳмадали Асқаров. — Унда саратон касаллигини келтириб чиқарадиган омиллар, касаллик даражалари, унга дучор бўлган беморларни даволаш йўлидаги жарроҳлик, кимётерапия, биотерапия, нур терапия усуллари ҳақида тегишли маълумотлар берилган. Бундай илмий-оммабоп рисоланинг китобхонлар оммасига тавсия этилиши бугунги кунда ўта долзарб ва ҳаётий заруриятдир.\n— Китобда саратоннинг этимологияси, тарихи, онкологик шифокорлар, даволаш усуллари ҳақида батафсил маълумотлар берилган, — деди Республика онкология илмий маркази директори ўринбосари, тиббиёт фанлари доктори, профессор Аброрбек Юсупбеков. — Бундан ташқари, муаллиф саратонга чалинган инсонларни келажакка ишонч билан қарашга ўргатади ва касалликнинг олдини олиш бўйича фойдали тавсиялар беради.\n— Асарнинг менга ёққан жиҳати шу бўлдики, унда тиббиётдан йироқ инсон учун тушуниши осон бўлган содда тилда онкология ва онкологик касаллар, уларни даволаш усуллари ҳақидаги фикрлар равон берилган, — деди тарих фанлари доктори, профессор Убайдулла Уватов. — Бемор ва унинг яқинларига бу касаллик ҳақида тўғрисини айтиш, ҳаётга ишониб яшаш, шунингдек, саратоннинг олдини олиш юзасидан зарур далиллар ва тегишли тавсиялар келтирилган.\nТадбирда сўзга чиққан Тошкент вилоят соғлиқни сақлаш бошқармаси бошлиғининг биринчи ўринбосари Низом Абдуллаев «Саратон сирлари» деб номланган ушбу қўлланма Президентимизнинг 2017 йил 4 апрелдаги «2017-2021 йилларда Ўзбекистон Республикасида онкология хизматини янада ривожлантириш ва аҳолига онкологик ёрдам кўрсатишни такомиллаштириш чора-тадбирлари тўғрисида»ги қарори ижросига, аҳолининг тиббий саводхонлигини оширишга хизмат қилиши ҳақида ўз фикрларини билдирди. Унинг таъкидлашича, асарнинг яна бир қимматли томони шундаки, муаллиф фикрлари улуғ мутафаккирларнинг нодир сўзлари билан тўлдирилган, изоҳланган.\n— Бундай китоблар халқимиз учун жуда ҳам зарур ва уларни кўплаб нусхада чоп эттириш керак, — дейди Халқ таълими аълочиси, публицист Обиддин Маҳмудов. — Чунки одамзот нималарга қодир эканлигини мана шундай асарлар орқали англайди, ўзидаги мўъжизакор кучга ишониб умргузаронлик қилади.\nТадбирда асар муаллифининг қўлида шифо топган инсонлар ҳам ўз дил изҳорларини билдирдилар.\n— Мен ўтган йили шифохонага келиб, ўзимга қўйилган ташхис бўйича Абдулла Абдуҳакимовга учрашган эдим, — дейди Дилноза Пўлатова. — Бу инсоннинг хушмуомаласи, аниқ қўйган ташхиси ва ўзимнинг тузалишга бўлган қаттиқ ишончим дарддан халос бўлишимга сабаб бўлди. Китоб тақдимотига интернет ижтимоий глобал тармоқлардаги янгиликлар туфайли етиб келдим. Биласизми, мен саратон касаллигига чалинган ва ундан бутунлай фориғ бўлиб кетган бир инсон сифатида шуни айтмоқчиманки, ўз кучингизга ишонинг, албатта, соғайиб кетасиз.\n— Ёш бўлишимга қарамасдан, ҳаётдан бутунлай умидимни узган эдим, — дейди Ширин Раҳматова. — Кун сайин тушкунликка тушиб, умримнинг сўнгги дақиқаларини яшаётгандек эдим, гўё. Тақдир мени Абдулла Абдуҳакимовга дуч қилди. У кишининг қўлида узоқ вақт даволандим, кимётерапия, нур терапия олдим. Моҳир табиб ва олижаноб инсон Абдулла Абдиҳакимов соғайиб кетишимга мени қаттиқ ишонтира олди ва ҳозир соппа-соғман. «Сирли саратон» китоби айнан мен каби тушкунликка тушган, бу касалликдан қўрқиб, соғайишдан умид узганлар учун дил малҳами, сирдош ва суҳбатдоши бўлишига ишончим комил.\nКитоб саратон касаллигига чалинган инсонларни келажакка ишонч билан яшашга ўргатади ва унинг олдини олиш бўйича зарур тавсиялар беради. Келажакка ишонч эса инсон қалбида жўшқинликни уйғотади, ҳаётга муҳаббат, эртанги кунга умидворлик туйғуларини мустаҳкамлайди.


Олимпиячиларимизнинг “Dubai Cup-U23”даги иштироки якунланди – Ўзбекистон миллий олимпия қўмитаси\n“Dubai Cup-U23” турнирида иштирок этаётган футбол бўйича Ўзбекистон Олимпия терма жамоаси навбатдаги учрашувни Саудия Арабистони жамоасига қарши ўтказди. Голларга бой бўлган учрашувда 2:2 ҳисоби қайд этилди. Жамоамиз сафида олимпиячиларимиз сардори Ислом Қобилов ва Абдулла Абдуллаев рақиб дарвозасини ишғол қилишга муваффақ бўлди.\nГоллар: Ислом Қобилов (48), Абдулла Абдуллаев (90+2) – Саад Али Алсалули (5), Сами Ҳалил Ал Нажи (17).\nШу тариқа Олимпия терма жамоамиз мазкур мусобақадаги иштирокни якунлади. Бу Любинко Друлович учун келаси йил январь ойида Таиландда бўлиб ўтадиган Осиё чемпионати олдидан янги футболчиларни кўздан кечириш, қатор тактик схемаларни синовдан ўтказиш имкониятини берди. Эслатиб ўтамиз, жамоамиз ўтказилган 4 учрашувда 3 дуранг ва 1 мағлубият қайд этди.\n19 Noyabr, 2019|Янгиликлар|


Жисмоний шахсга квартирани сотиш\nОнлайн-НКМ ва солиқ имтиёзи\nЯгона миллий меҳнат тизими нима учун керак?\nХавфсиз меҳнат шароитлари: солиқ жиҳатлари\nМақсадсиз имтиёз: бухгалтерия ҳисобида акс эттириш\nЛизинг объектини қайтаришда ҚҚС\nМуассисга дивидендлар ҳисобига квартирани қандай қилиб бериш мумкин\nХаридорда чегирмалар қандай ҳисобга олинади\n«Қўшилган қиймат солиғи ҳамда чет эл юридик шахслари билан боғлиқ солиқ маъмурчилигини такомиллаштириш чора-тадбирлари тўғрисида»\nБЮДга янги қоидалар бўйича тузатиш киритамиз\nҲисобварақ-фактураларни расмийлаштиришда нима ўзгарди\nСБХ / 2020 йил / № 34 / Бухгалтерга тавсиялар\nКорхонага тегишли квартирани жисмоний шахсга сотишни бухгалтерия ҳисобида акс эттиришни аниқ мисолларда кўриб чиқамиз. Бунда, аввало, квартира харид қилинаётганда у тўғри кирим қилинганига ишонч ҳосил қилинг.\n3-мисол. Асосий воситалар таркибида ҳисобга олинган квартирани сотиш\nҚҚС ва фойда солиғини тўловчи корхонанинг асосий воситалари таркибида қуйидаги кўрсаткичларга эга бўлган квартира бор:\nбошланғич қиймати – 389 193,6 минг сўм;\nжамғарилган амортизация – 21 393 минг сўм;\nқайта баҳолаш сальдоси – 85 289 минг сўм.\nКорхона ушбу квартирани ҚҚСни ҳисобга олган ҳолда 367 800,6 минг сўмлик (389 193,6 – 21 393) қолдиқ қиймати бўйича муассисга сотмоқда.\nБаҳоловчи ташкилотнинг маълумотларига кўра, квартиранинг ҚҚСсиз бозор қиймати унинг қолдиқ қийматига мос келади.\nҚҚС 55 170,09 минг сўмни (367 800,6 х 15%) ташкил этади.\nУмумий реализация қилиш қиймати:\n367 800,6 + 55 170,09 = 422,970,69 минг сўм.\nАсосий воситанинг чиқиб кетишидан молиявий натижа:\n(422 970,69 – 55 170,09) – (389 193,6 – 21 393) + 85 289,0 = 85 289 минг сўм.\nСумма, минг сўм\nКвартира реализация қилинди\n(422 970,69 – 55 170,09)\n4010-«Харидорлар ва буюртмачилардан олинадиган\n9210-«Асосий воситаларнинг чиқиб кетиши»\nКвартиранинг баланс қиймати ҳисобдан чиқарилди\n0120-«Бинолар, иншоотлар ва узатувчи мосламалар»\nЖамғарилган амортизация ҳисобдан чиқарилди\n0220-«Бино, иншоот ва узатувчи мосламаларнинг эскириши»\nҚайта баҳолаш сальдоси ҳисобдан чиқарилди\n8510-«Узоқ муддатли активларни қайта баҳолаш бўйича тузатишлар»\nАсосий воситанинг чиқиб кетишидан кўрилган фойда акс эттирилди\n9310-«Асосий воситаларнинг чиқиб кетишидан фойда»\nКвартира учун пул маблағлари олинди\n4-мисол. Товарлар таркибида ҳисобга олинган квартирани сотиш\nҚҚС ва фойда солиғини тўловчи корхона балансида – товарлар таркибида квартира 320 000 минг сўмлик сотиб олиш нархида (сотиб олиш бўйича харажатларни ҳисобга олган ҳолда) қайд этилган. Квартира қурувчи ташкилотдан сотиб олинган.\nКорхона уни бозор қиймати бўйича ўз ходимига сотмоқда, баҳоловчи ташкилотнинг маълумотларига кўра, у ҚҚСни ҳисобга олганда 402 500 минг сўмни ташкил этади.\nҚҚС 52 500 минг сўмни (402 500 / 115 х 15) ташкил этади.\nСумма, минг сўмда\nХодимга квартира реализация қилинди (402 500 – 52 500)\nКвартира таннархи ҳисобдан чиқарилди\nТоварга бўлган мулк ҳуқуқини текинга бериш товарларни реализация қилиш бўйича айланма деб ҳисобланади ва унга ҚҚС солинади (СК 239-м. 1-қ. 1-б.).\nКвартира реализация қилинганда қабул қилиш-топшириш далолатномаси, тарафлар томонидан имзоланган кўчмас мулкни учинчи шахсга бериш тўғрисидаги шартнома бўйича кўчмас мулк харидорга берилган сана айланмани амалга ошириш санаси бўлади (СК 242-м. 3-қ.).\nТарафлар томонидан қўлланилган битим нархидан келиб чиқиб реализация қилинадиган товарлар қиймати ҚҚС бўйича солиқ базаси ҳисобланади. Бунда битим нархи товарларнинг бозор қийматидан паст ёки юқори бўлса, солиқ органлари солиқ базасига тузатиш киритиш ҳуқуқига эга бўлади (СК 248-м. 1, 4-қисмлари).\nҚайта сотиш учун жисмоний шахслардан сотиб олинган яшаш учун мўлжалланган кўчмас мулк объектлари реализация қилинганда, солиқ базаси реализация қилиш нархи билан солиқ суммасини ўз ичига олган сотиб олиш қиймати ўртасидаги ижобий фарқ сифатида аниқланади (СК 248-м. 11-қ.).\nКвартира сотилганда фойда солиғи бўйича оқибатлар у корхона балансида қандай ҳисобга олинганига боғлиқ бўлади.\nАсосий восита сифатида ҳисобга олинган бўлса, сотиш чоғида унинг чиқиб кетишидан фойда ёки зарар юзага келиши мумкин. Асосий воситанинг чиқиб кетишидан олинган фойда жами даромад таркибига киритилади (СК 297-м.3-қ. 6-б.).\nКвартира товар сифатида ҳисобга олинган бўлса, уни сотишдан фойда ёки зарар солиқ базаси кўрсаткичида акс этади (СК 296-м.).\nКорхона бундай операциянинг иқтисоди жиҳатдан ўзини оқлашини асослай олса, фойда солиғини ҳисоблаш чоғида квартирани сотишдан кўрилган зарарни чегириб ташлашингиз мумкин (СК 305-м. 3, 4-қисмлари). Акс ҳолда ушбу харажат чегирилмайдиган харажат бўлади.\nАйланмадан олинадиган солиқ\nАйланмадан олинадиган солиқ бўйича оқибатлар ҳам квартира корхона балансида қандай ҳисобга олинганига боғлиқ.\nАсосий восита сифатида ҳисобга олинган бўлса, сотиш чоғида унинг чиқиб кетишидан фойда ёки зарар юзага келиши мумкин. Бу ҳолда унинг чиқиб кетишидан кўрилган фойда жами даромад таркибига киритилади (СК 463-м. 1-қ.), кўрилган зарар эса айланмадан олинадиган солиқни ҳисоб-китоб қилиш чоғида инобатга олинмайди.\nКвартира товар сифатида ҳисобга олинган бўлса, уни сотиш нархи жами даромад таркибига киритилади (СК 463-м. 1-қ.).\nЖисмоний шахслардан олинадиган даромад солиғи\nЖисмоний шахс учун квартирани сотиш нархи билан уни сотиб олиш нархи (таннархи) ўртасидаги салбий қиймат – моддий наф тарзидаги даромад (СК 376-м. 1-қ. 3-б.).\nЖисмоний шахс юридик шахсдан товарларни (хизматларни) олганда, уларнинг қиймати ушбу товарларни (хизматларни) сотиб олиш нархидан ёки акциз солиғи ва ҚҚСни ҳисобга олган ҳолда уларнинг таннархидан келиб чиқиб аниқланади (СК 376-м. 2, 3-қисмлари).\nЖисмоний шахсдан олинадиган даромад солиғини тўлов манбаи сифатида корхона ушлаб қолади. Солиқ ушлаб қолинмаган бўлса, корхона солиқ суммаси ва у билан боғлиқ пеняни бюджетга тўлаши шарт (СК 386-м. 3-қ, 387-м. 1-қ. 2-б.).\nКорхона квартирани ўз ходими бўлмаган шахс – Ўзбекистон резидентига уни сотиб олиш қийматидан (таннархидан) паст нархда сотган бўлса, харидорнинг ёзма аризасига асосланиб солиқни ушлаб қолмасликка ҳақли. Бунда харидор мустақил равишда жами йиллик даромади тўғрисида декларация тақдим этиши ва солиқни тўлаши шарт (СК 387-м. 2-қ., 393-м.).\nЮридик шахслардан олинадиган мол-мулк солиғи\nКвартиранинг реализация қилиниши мол-мулк солиғи бўйича солиқ базасини камайтиради (СК 413-м. 1-қ.).\nШу сабабли бўнак тўловлари тўғрисида аниқлаштирилган маълумотномани тақдим этишга ҳақлисиз. Бунда солиқ даврининг қолган қисми учун бўнак тўловларига солиққа ўзгартиш киритиладиган суммада тенг улушларда тузатиш киритилади (СК 417-м. 7-қ.).\nЮридик шахслардан олинадиган ер солиғи\nКўп квартирали уйлар банд қилган ер участкаларига ер солиғи солиш объекти сифатида қаралмайди. Бу қоида нотурар кўчмас мулк объектлари эгаллаган ер участкаларига тааллуқли эмас (СК 426-м. 2-қ. 12-б.).\nБироқ ушбу ер участкаларидан хўжалик фаолиятини юритиш учун фойдаланилса, улар солиқ солиш объектлари ҳисобланади (СК 426-м. 3-қ.).


Тошкентда етти киши заҳарланиб ўлди\nЎзбекистон пойтахти Тошкентда етти киши ис газидан заҳарланиш оқибатида нобуд бўлди.\nREGNUM агентлигининг хабар қилишича, фожиа пойтахтнинг Шайҳонтоҳур туманида рўй берган.\nЎзбекистон телеканалига кўра, фожиадан бир кун аввал хонадон эгалари Эронда ишлаб чиқарилган газда ишловчи иситиш мосламасини ўрнатган.\n- Иситиш мосламасини монтаж қилишда оддий резина шлангидан фойдаланилгани туфайли тунда хонада ис гази тўпланган ва уй эгаларининг заҳарланишига сабаб бўлган, дейилади телеканал хабарида.\nREGNUMнинг билдиришича, ўзбек каналида, шунингдек, иситиш мосламасини ўрнатгани учун пушаймон бўлган шахс ҳам намойиш қилинган.\nЛавҳа авторлари Ўзбекистон фуқароларини иситиш мосламаларини эксплуатация қилишда хавфсизлик чораларига риоя қилишга чақирдилар, дея тугайди REGNUM агентлигининг хабари.


Абдурашид АБДУҚОДИРОВ: Ўзаро ҳамкорлик ҳалол ва манфаатли бўлиши зарур\nЎзбекистон сўнги икки йил давомида халқаро алоқаларни мустаҳкамлаш, ривожлантириш ва кенгайтириш бўйича иқтисодий, сиёсий, маданий ва бошқа йўналишларда фаол ҳаракат қилмоқда. Бунда асосий ташаббус ва ҳаракат давлатимиз раҳбари томонидан амалга оширилаётгани ҳам сир эмас. Мамлакатлараро савдо-иқтисодий ва инвестициявий алоқаларнинг мустаҳкамланиши, ривожланиши, кўрсаткичларнинг ижобий ўсиши, албатта, ўша давлатларнинг иқтисодий ривожланишига, аҳолисининг турмуш даражаси ошишига катта таъсир кўрсатади. Бундай муносабатларда икки томонлама манфаатли бўлиш принципига амал қилиш муҳимдир. Ўрнатилган савдо-иқтисодий ва инвестициявий алоқаларнинг қайси давлат манфаатларига кўпроқ мос келишини жуда кўп бошқа омиллар билан бир қаторда, улар ўртасида амалга оширилган экспорт-импорт ҳажмларининг қай даражада эканлиги ҳам кўрсатади.\nУшбу мақолада илгари суриладиган фикрлар Ўзбекистон ва Украина ўртасидаги савдо-иқтисодий ва инвестициявий алоқаларининг ўтмиши, бугуни ва келгуси истиқболлари ҳақида бўлади.\nДангалини айтганда, Украина “УкрАвто” автомобиль ишлаб чиқарувчиларининг аризаси асосида Ўзбекистондан енгил автомобиллар импорти масаласида тергов-суриштирув ишлари ҳақида баёнот берганлиги, аниқроқ айтадиган бўлсак, ўзининг автомобилсозлик саноатининг янада ривожланишини таъминлаш баҳонаси билан автомобилларимизнинг олиб кирилишига чеклов ўрнатиш мақсадида Украина томони автомобиль саноатига давлат томонидан субсидия ажратилиши масалаларини ўрганмоқчи.\nБиргина 2018 йилнинг ўтган даври мобайнида ўзаро товар айланмаси жами 335,8 миллион АҚШ долларни, жумладан, 274,6 миллион АҚШ доллари миқдорида Украинадан импорт қилинган бўлса, Ўзбекистондан экспорт қилинган товарлар ҳажми эса 61,2 миллион АҚШ долларини ташкил этган. Ўзбекистондан экспорт қилинган енгил автомобиллар улуши юқоридаги ўзаро товар айланмасига нисбатан атиги 5,5%ни ёки Украинада ишлаб чиқарилаётган ўхшаш автомобилларга нисбатан 1%га яқинни ташкил этаётган ҳамда 2017 йилда “Ravon” модели сотувлар бўйича 10-ўринни эгаллаганига қарамасдан, Украина томонидан юқоридаги мазмунда баёнот берилгани Украина халқига фойда келтиришидан кўра, кўпроқ зарар келтириши аниқ. Биргина Украина ва Ўзбекистон икки карра эркин савдо зонасида бўлиб тургани сабабли Украинадан импорт қилинган товарларга нисбатан қўлланилган имтиёзлар 60 миллион АҚШ долларидан ортгани ҳам юқоридаги фикримизни тасдиқлайди.\nЎзбекистон ҳар доим ўз ташқи савдо-иқтисодий ва инвестициявий алокаларини халқимиз менталитетига, бағрикенглигига мос равишда узоқни кўзлаган ҳолда, вазмин сиёсат асосида амалга ошириб келмоқда. Бироқ Ўзбекистон бир томонлама манфаатни кўзлаб, кўпол таъсир чораларига нисбатан ўзининг муносиб жавобини халқаро муносабатларда тан олинган принципларга мутлақо амал қилган ҳолда жавоб беришга ҳам қодир.\nХозирги вақтда юзага келган ҳолатда айнан шундай йўл тутилиши зарур. Биринчидан, энг оддий чоралардан бири сифатида Украинадан импорт қилинадиган маҳсулотлар ҳажмини кескин камайтириш чораларини кўриш мумкин. Украинадан импорт қилинаётган асосий товарлар бўлган шакар маҳсулоти, дори воситалари, шоколад ва кондитер, ёғ-мой маҳсулотлари, металл қувурлар, қоғоз ва картон маҳсулотлари, ёғоч ва тахта маҳсулотлари, нефт ва нефт маҳсулотлари, қорамоллар ўрнини импорт ўрнини босувчи маҳсулотлар ишлаб чиқарилишини ўзимизда кўпайтириш ҳамда Россия каби стратегик ҳамкор давлатлар ўртасидаги алоқаларни янада ривожлантириш орқали ҳам амалга ошириши мумкин.\nИккинчидан, Украинага экспорт қилинаётган товарлар ҳажмини бошқа янги бозорлар излаш орқали камайтириш йўлидан боришимиз ҳам мумкин. Бунда Украинадан импорт қилинаётган товарлар учун қўлланилаётган имтиёз ва преференцияларни бошқа ҳамкорларга қўллаш орқали улар билан ўзаро манфаатли товар айланмаси оширилишига эришиш ҳам мумкин.\nКўришлар сони: 1150


Хитой олимларининг прогнозларига кўра, 30 йил ичида мамлакат аҳолиси икки баравар камаяди.\nХитой олимларининг прогнозларига кўра мамлакат аҳолиси 30 йил ичида мисли кўрилмаган демографик пасайишга дуч келиши мумкин. Хитой ҳукумати аҳолининг қариши ва туғилиш суратларининг кескин камайишидан хавотирда. Охирги рўйхатга олиш натижалари кутилганидан ҳам ёмон натижаларни беради. Сян иқтисодиёт ва молия университети тадқиқотига кўра, бу ёшларнинг умуман фарзанд кўришни истамаслиги сабабли, 2050 йилга бориб мамлакат аҳолиси икки баравар камайиши мумкин.\nХитой ҳукумати туғилиш суратлари камайганлиги сабабли аҳолига иккитагача фарзанд кўришга рухсат берилган эди, кейин эса бу сон учтага оширилди. Бироқ, тадқиқотда айтилишича, эр-хотинларнинг кўп болали оила яратишига давлат томонидан қўйилган тақиқ эмас, балки иқтисодий муаммолар ва ижтимоий қўллаб-қувватлашнинг етишмаслиги тўсқинлик қилади. Шунингдек, мамлакатда ҳомиладор аёллар ва болаларни парваришда давлат томонидан ҳеч қандай қўллаб-қувватлаш йуқлиги сабаб демографик пасайиш кузатилган.\nАйни пайтда, янги рўйхатга олиш натижалари шуни кўрсатадики, бугунги кунда болалар Хитой аҳолисининг 17 фоизини, 60 ёшдан ошганлар эса 18 фоизини ташкил қилади ва бу кўрсатгич пасайишди давом этомқда.


Пак Кин Хе бугун президентлик саройидан чиқиб кетади\n10:33 / 10.03.2017\nЖанубий Кореяда импичмент орқали лавозимидан четлатилган илк президент бўлган Пак Кин Хе бугун кун охирига қадар президентлик саройини тарк этиши керак. Бу ҳақда NHK телеканалида хабар қилинди.\nБугун Корея Республикаси конституцион суди Парламент томонидан ўтган йилнинг 9 декабрида эълон қилинган импичментни маъқуллаб, президентни лавозимидан четлатди. Энди Кореяда 60 кун ичида муддатидан олдин президент сайлови бўлиб ўтади.\nПрокуратура унинг дахлсизлик ҳуқуқи туфайли унга нисбатан жиноий иш оча олмасди.\nЭндиликда Пак Кин Хе собиқ президентларга бериладиган барча имтиёзлардан: маошининг 70 фоизи миқдоридаги умрбод пенсиядан (12 млн вон ёки 10,4 минг доллар), уч нафар ёрдамчи, шахсий ҳайдовчи ва давлат шифохоналарида бепул тиббий хизматдан маҳрум бўлади.\nПак Кин Хе импичмент\n20 йил ва 16 млн доллар. Жанубий Кореяда Пак Кин Хенинг дугонасига ҳукм чиқарилди\nПеру парламенти президент импичментини тасдиқламади\nТрампнинг импичменти учун 10 миллион доллар ваъда қилинди


“Ўзбеккўмир” АЖ Бош директори Алишер Одиловнинг кўмир саноати корхоналари хотин-қизларига байрам табриги | O'zbekko'mir|Узбекуголь|Uzbekcoal\n07.03.2020 MightyMag Staff\nБарчамиз орзиқиб кутган гўзал баҳор кунлари кириб келди, Баҳорий гўзал байрам кунлари сиз, азизлар билан бир аҳил меҳнат жамоасида фаолият юритаётганимдан ғоят мамнунман.\nАввало, Сизни, сизнинг тимсолингизда барча онахонларимиз, опа-сингилларимиз, дилбар қизларимизни ушбу байрам билан чин қалбимдан муборакбод этиб, чуқур ҳурмат ва эҳтиромимни билдиришга ижозат бергайсиз. Сиз мунис ва меҳрибон аёлларимизга энг самимий, энг эзгу тилакларимизни изҳор қилар эканмиз, биринчи навбатда муқаддас ва мўътабар Она сиймосига таъзим қиламиз.\nОила ва жамият устуни, ҳаётимизнинг файзи ва кўрки бўлган хотин-қизларни эъзозлаш, уларга ҳурмат ва эҳтиром кўрсатиш халқимиз учун азал-азалдан буюк қадрият бўлиб келган ва шундай бўлиб қолади. Чунки сиз билан ҳаётимиз гўзал ва мазмунли, хонадонларимиз обод ва кўркамдир.\nХалқаро хотин-қизлар кунини “Ўзбеккўмир” акциядорлик жамияти жамоаси турли касб ва лавозимларда самарали меҳнат қилиб, кўмир саноати ривожига муносиб ҳисса қўшиб келаётган меҳнаткаш аёлларимизга бўлган меҳр-муҳаббатимизни яна бир бор изҳор этиш имконини берадиган айём десак муболаға бўлмайди.\nБугунги кунда Ўзбекистон кўмир саноатини янада ривожлантириш йўлида юртбошимиз томонидан кўрсатилаётган ғамхўрликлар қаторида белгилаб берилган мақсад ва вазифаларга эришишда сиз, азизларнинг беқиёс ҳиссангиз салмоғини эътироф этмай илож йўқ. Бунинг учун сизларга ҳар қанча таҳсин ва тасаннолар айтсак, арзийди.\nАйни кунларда акциядорлик жамиятимизда 1 минг 32 нафар хотин-қиз турли вазифа лавозимларда фидокорона меҳнат қилмоқда. Биргина бошқарув аппаратимизнинг ўзида улар салкам тўқсон нафарни ташкил этади. Уларнинг аксарияти масъулиятли лавозимларида, қолаверса, корхонамиз фаолиятининг қайноқ нуқталарида меҳнат қилмоқда.\nЖамиятимизда хотин-қизлар учун муносиб меҳнат шароитлари яратиб берилмоқда. Айни пайтда уларнинг касб малакасини ошириш, ўз мутахассисликлари бўйича билимларини юксалтириш учун ғамҳўрликлар кўрсатилмоқда. Келажакда аёл ходимларимиз орасидан ҳам юртимизнинг юксак унвондорлари чиқиши учун биз ҳам ўз ёрдамимизни аямаймиз.\nАзиз аёллар, опа-сингиллар!\nКўмир саноати машаққатли меҳнат майдони. Шунга қарамай биз билан бир қаторда туриб меҳнат самарали қилаётганингиз учун Сизга ташаккур!\nБарчангизни чинакам баҳорий байрам 8 март – Халқаро хотин-қизлар куни билан яна бир бор табриклайман!\n2020-2021 йиллар куз-қиш даврида аҳоли ва бюджет ташкилотларини кўмир билан доимий равишда таъминлаш бўйича қандай чоралар кўрилмоқда? Жорий йилнинг 26 сентябрь куни республикамиз босма ва интернет нашрлари журналистлари, шунингдек телеканаллар вакиллари “Ўзбеккўмир” АЖ корхоналарига ташрифи давомида ана шу саволларга атрофлича жавоб олдилар. Тадбир “Ўзбекккўмир” АЖ раҳбарияти ва Тошкент вилояти ҳокимлиги томонидан ташкил этилди. Тошкент вилоятининг […]\n27.09.2020 Admin 643


«Ишсизлик нафақаси ўзининг иқтисодий вазифасини бажараётгани йўқ» — Меҳнат вазирлиги – Газета.uz\n«Ишсизлик нафақаси ўзининг иқтисодий вазифасини бажараётгани йўқ» — Меҳнат вазирлиги\n«Ишсизлик нафақасини олиш учун ким мурожаат қилмоқда? Айтиш мумкинки, ҳеч ким. Чунки ишсизлик нафақаси функционал ёки иқтисодий жиҳатдан вазнга эга эмас», — деди бандлик ва меҳнат муносабатлари вазири Шерзод Кудбиев.\n15 апрель 2019, 23:42 Жамият\nЎзбекистонда ишсизлик нафақаси ўзининг иқтисодий вазифаларини бажараётгани йўқ. Унинг миқдорини меҳнатга ҳақ тўлашнинг энг кам миқдорига тенглаштириш режалаштирилмоқда. Бу ҳақда бандлик ва меҳнат муносабатлари вазири Шерзод Кудбиев маълум қилди. Ўтган жума куни вазирнинг жамоатчилик билан очиқ учрашувида «Аҳоли бандлиги тўғрисида"ги қонуннинг янги таҳрири концепцияси тақдим этилди.\nМеҳнат вазири ишсизлик нафақаси сўраб деярли ҳеч ким мурожаат қилмаганини таъкидлади.\n«Ишсизлик нафақаси сўраб ким мурожаат қилмоқда? Айтишим мумкинки, ҳеч ким. Чунки ишсизлик нафақаси функционал ёки иқтисодий вазнга эга эмас. Бу нима дегани? Бу вақтинчалик ишсизлик учун нафақа ёки суғурта. Бироқ ҳозирда олдинги иш ҳақининг 70 фоизини жуда кам ҳолатларда олишади, асосан энг кам иш ҳақининг бир баравари — 202730 сўм олишади. Бу пул учун деярли ҳеч ким бормайди. [Ишсизлик нафақаси] ўзининг иқтисодий вазифасини бажаргани йўқ», — деди у.\nВазирнинг сўзларига кўра, ишсизлик нафақаси миқдорини ҳозирда 577172 сўмни ташкил этувчи меҳнатга ҳақ тўлашнинг энг кам миқдори (МҲТЭКМ) даражасига етказиш режалаштирилмоқда.\n«Ҳозирда биз ишсизлик нафақасини меҳнатга ҳақ тўлашнинг энг кам миқдори (МҲТЭКМ) даражасига етказмоқдамиз, тез орада у бизда таянч ҳисоб-китоб катталиги деб аталади. Биз одамларда қизиқиш бўлиши, давлат эса халқ олдидаги конституцион мажбуриятларини бажариши учун ушбу катталикка етказишни хоҳламоқдамиз, биз одамларни ишга жойлаштиришга мажбурмиз. Агар биз ишга жойлаштира олмасак, ишсизлик нафақасини тўлашга мажбур бўламиз. Иқтисодий ричаглар ишлаши учун нафақа миқдорини оширишимиз керак», — деди Шерзод Кудбиев.\n04.08 Статистикани ривожлантириш стратегияси қабул қилинди


ИнтерФУТБОЛ :: Звонимир Бобан: «Камтарона мақсадлар «Милан»га ярашмайди»\nЗвонимир Бобан: «Камтарона мақсадлар «Милан»га ярашмайди»\n«Милан» клуби директори Звонимир Бобан яқинда журналистлар билан учрашиб, мавсум старти арафасида муҳим мавзулар юзасидан ўз фикрларини билдирди. Ушбу интервью билан қуйида танишишингиз мумкин.\n- Клубга қайтишдан хурсандмисиз?\n- Албатта, яна бу рангларни кўриб турганимдан мамнунман. Кучли ҳаяжондаман, аммо 50 ёшдаман, шу боис йиғламайман. «Милан»да узоқ вақт тўп сурганимни инобатга олсак, бу клуб мен учун алоҳида аҳамият касб этади.\n- Келгуси мавсум учун режалар қандай?\n- Айни пайт муайян барқарорлик бор. Клубимизнинг мақсадлари йўқлигини айтишмоқда, аммо аслида бундай эмас. Афсуски, айрим чекловлар бор. Улардан имкон қадар тезроқ қутулиш ҳаракатидамиз. «Милан»ни юқори даражага қайтаришимиз лозим. Қўлимиздан келган барча ишни қиламиз. Муаммо мавжуд омадсизликда эмас, балки омадга эришиш учун ҳаракат қилмасликда. Бу ерда кўпчиликни яхши танийман. Газидис билан уч йил мобайнида турли форумларда кўришдик. Анчадан буён муносабатларимиз яхши. Жамоа ва янги мураббийга ёрдам бериш учун астойдил меҳнат қилишга тайёрмиз.\n- Ушбу лойиҳага қўшилишдан мақсадингиз нима?\n- Уриниб кўрмасам, ўзимни кечиромасдим. Энди шу ердаман, салоҳиятимни ишга солмоқчиман. Паоло менга қўнғироқ қилди, Леонардо кетганидан сўнг унга ёрдам керак эди. Шунингдек, Иван билан ҳам гаплашдим ва лойиҳанинг тўғри йўналишда кетаётганини тушундим.\n- Клубда иш бошлаш учун ФИФАдан кетдингиз...\n- Бу унчалик аҳамиятли эмас. «Милан» - катта чорлов. Эҳтимол, фаолиятимдаги энг каттаси бўлса керак.\n- «Россонери» қандай трансферларни амалга оширмоқчи?\n- Харидлар хусусида гапириб, бозорни бузмоқчи эмасман (кулади). Бу ҳақда Паолодан сўранглар. Албатта, жамоа кучайиши лозим. Бу йил - ўзгаришлар йили, мураббий еврокубокларга чалғимай, футболчилар билан ишлаши мумкин. Унга ёрдам бериш учун инвестицияни оқилона киритиш керак. Ишқибозларга муайян бир футболчини сотиб олиш бўйича ваъда беролмайман. Уриниб кўрамиз. Жампаоло бизга йўналиш берди, ишлаяпмиз.\n- Клубдаги муҳит яхшими?\n- Биз ўйнаган «Милан»дагидек эмас. Шахсан мен барчасини ўзгача қабул қиламан. Футболчи учун бу орзу. Лекин «Милан»даги руҳият йўқолмайди, у жуда кучли.\n- Верету ҳамда Беннасер ҳақида нима дейсиз?\n- Иккиси ҳам ажойиб футболчилар. Бироқ трансферлар - Паолонинг иши. Мен ҳозирча майдон четидаги плеймейкер вазифасини бажаряпман, ҳам Паоло, ҳам Иван билан вақтимни ўтказяпман. Биргаликда яхши ишлаяпмиз.\n- Доннарумма жамоанинг асосий дарвозабони бўлиб қолса керак?\n- Эҳтимол. Паоло дунёнинг энг кучли уч дарвозабонидан бири, киперлар орасидаги ёш иқтидор соҳиби бизнинг клубимизда эканидан хурсандлигини билдирди. Ҳозирча вазият шундай, кейинчалик у ўзгариб кетиши ҳеч гапмас.\n- «Милан»нинг аввалги нуфузини тиклаш учун нималар қилиш керак деб ўйлайсиз?\n- Умид бор, энди ишонч яратиш даркор. Жампаолонинг айтишича, ҳаммаси босқичма-босқич, лекин жуда тез амалга оширилиши лозим. «Милан» манфаати йўлида меҳнат қилиш керак. Хатолар бўлиши муқаррар, улардан қочиб бўлмайди, шунга кўра тўғри ва мантиқий қарорлар чиқариш муҳим. «Милан»дагиларда тез-тез муаммолар учрайди. Аввал шундай бўлган, кейин ҳам бу ҳолат такрорланиши мумкин, гарчи биз бундай бўлмаслигига умид қилсакда. Агентлар суҳбат пайти футболчилар ҳақида гўё профессордек гапиришади. Албатта, улар ўз ишларини қилишади, мижозларини пуллашади. Лекин биз ҳам ниманидир тушунамиз бу ишда.\n- Ҳақиқий ишқибозлар жамоага ишонишда давом этишмоқда...\n- Эсимда, клуб мухлислар сони миллиондан ортиқ эканлиги учун миннатдорлик билдирганди. Тифозилар ҳар доим ҳам ўзлари кутган шиддатли баҳсларни кўришмади, жуда кўп курашлар бўлди, лекин ишқибозлар жамоага содиқ қолишди. Бу фантастика. Келгуси мавсумда ҳам улар бизни мунтазам қўллаб-қувватлашади, деган умиддамиз. Бунга шубҳа қилмайман. Биз эса уларни чиройли футбол билан хурсанд қилишимиз лозим.\n- «Милан» янги мавсумда Чемпионлар Лигаси йўлланмаси илинжида ўйнаса керак?\n- Асосийси - ҳар бир ўйинда ғалаба қозониб, яхши ўйин кўрсатиш. «Милан» камтарона мақсадлар билан кифоялана олмайди. Мағлубиятлардан кейин «Қўлимиздан келганини қилдик», дея ўзимизни оқламаслигимиз керак. Бунақаси «Милан»га ярашмайди. Биз имкон қадар рақобатбардош жамоа шакллантириб, Чемпионлар Лигасига чиқишга, ўз навбатида чиройли футбол намойиш этишга интиламиз. Ўйин ва сифат орқали қолганларга умид бағишлаш даркор.\n14:30 Бахтиёр Ашурматов: “Мухлислар меҳрини қозониш учун юракдан ишлайман...” (0)


МАКТАБЛАРДА ЖЎШҚИН ҲАЁТ\nТуманимиз умумтаълим мактабларида 2018-2019 ўқув йилининг илк қўнғироқлари чалинди. Педагогик жамоалар бу кунга юксак уюшқоқлик ва юқори кайфият билан келдилар. Бу бежиз эмас, албатта. Президентимизнинг таълим тизимини янада ривожлантириш, ўқитувчилар нуфузини ҳар қачонгидан-да оширишга қаратилган қарору фармонларидан руҳланмай бўладими?!\nФикрларимиз тасдиғини 13-сонли давлат ихтисослаштирилган мактаб-интернатида кўрдик. Устозу шогирдлар юзидаги қувонч, 5-синфларга қабул қилинган ўғил-қизларнинг ўзгача ҳаяжони, ота-оналарнинг фарзандларидан ифтихор туюшлари бефарқ қолдирмайди ҳар қандай одамни.\nМаросимни директор Ф. Каримова қисқача кириш нутқи билан очди. "Мингбулоқ" газетаси муҳаррири Қ. Акбаров туман ҳокими, вилоят Кенгаши депутати Т. Рапиковнинг педагогик жамоага янги ўқув йили муносабати билан табригини ўқиб эшиттирди. Жамоат ташкилотлари ҳамда ота-оналар вакиллари сўзга чиқдилар.\nРеспублика фан олимпиадасида фахрли ўринларни эгаллаган аълочи ва жамоатчи ўқувчилардан Фотима Собирова билан Муҳаммадризо Маъруфжоновга Ўзбекистон Республикаси Халқ таълими вазирининг дипломлари тантанали равишда топширилди.\nЎқитувчи Раъно Тошбоеванинг хабар беришича, янги ўқув йилини Каромат Долимжонова директорлик қилаётган 13-умумтаълим мактаби жамоаси ҳам пухта тайёргарлик билан бошлади.\n1-синфларга 126 нафар ўқувчи қабул қилинди. Шу билан илм масканидаги болалар сони 900 нафардан ошди. Уларга 60 нафардан зиёд ўқитувчи таълим-тарбия беради.\n44-мактабда 2018-2019 ўқув йили муваффақиятларга бой бўлиши табиий. Буни "Азиз ва ягонамсан, жонажон Ўзбекистоним!" шиори остида кўтаринки тарзда ўтган биринчи қўнғироқ тадбиридан ҳам билиш мумкин. Кечани мактаб директори Гулноза Ибрагимова қисқача кириш нутқи билан очди.\nЮқори синф ўқувчилари аъло ўқиш, жамоат ишларида фаол иштирок этиш, мактаб шаънини муносиб ҳимоя қилишга қасамёд этдилар. Инглиз тили фани ўқитувчиси Жумагул Иловиддинова мактаб ва туман миқёсидаги танловларда юқори натижаларга эришган ўқувчиларни тақдирлади.\n4-мактаб мусиқа фани ўқитувчиси Дилором Мўминованинг хабар беришича, илм масканида 2018-2019 ўқув йилига ҳар тарафлама пухта ҳозирлик кўрилган.\nМактаб директори Р. Шаропова барчани қўшалоқ байрам билан табриклади. 5-синф ўқувчилари ижросида бошланган тадбир 26 ва 28-мактабгача таълим муассасалари тарбияланувчиларининг бир-биридан ажойиб чиқишларига уланди. Ёш гимнастикачи ҳамда ёш спортчиларнинг кўринишлари иштирокчиларга хушнудлик улашди.\nЧалинган биринчи қўнғироқ қадрдон мактабини, меҳрибон устозларини соғинган ўқувчиларга олам-олам шодликлар улашганлиги табиий.\n- Биз ҳам биринчи қўнғироққа бағишланган маросимни кенг жамоатчилик вакиллари иштирокида байрамона тарзда ўтказдик, - дейди 3-мактаб инглиз тили фани ўқитувчиси Шавкат Турсунов. - Мактабимиз директори А. Ваҳоббоев тадбирни мамлакатимиз халқ таълими тизимида амалга оширилаётган ислоҳотлар натижаси, ёш авлодни давр талаблари даражасида камолга етказиш бўйича мактаб, оила, маҳалла ва кенг жамоатчилик олдига қўйилаётган вазифалар ҳақида нутқ сўзлаш билан очди.\nТўпсада маҳалла фуқаролар йиғини раиси Х. Эргашев, фахрий педагог Х. Маликов тантана иштирокчиларини қутлаб, эзгу тилакларини изҳор этдилар.\nЁшлар иттифоқи фаоли Нигора Ашуралиева 34-мактабда ўтказилган маросим ҳақида тўлқинланиб гапириб берди. Директор Муҳаммадсобир Тошматов билан ўқитувчи Фотима Мирзакаримова 28 нафар кичкинтойга Президент совғаларини топширишлари жараёни, айниқса, қизиқарли кечди.\nТуман ХТБ услубчиси И. Азимов эса 40-мактабда юксак тайёргарлик билан ўтказилган тадбир ҳақида ёзаркан, асосий эътиборни Одина Джакбарова билан Муқаддас Қодированинг Мустақиллик мавзусидаги дарс машғулотлари таъсирчан ҳамда самарали бўлганлигига қаратибди. Мустақиллик дарслари тақдимотлар, кўргазмали қуроллар орқали ўтилди.\nТуманимиз бўйича 1-синфларга қабул қилинган 2142 нафар ўқувчига Президент совғалари тантанали равишда топширилди. Шу билан туманимиз илм масканларидаги ўқувчиларимиз сони 21 минг 467 нафарга етди.\nМавжуд 48 та мактабда шундай маросимлар ўтказилди. Уларда туман ҳокими ўринбосарлари, ташкилотлар раҳбарлари қатнашдилар.


Бола йўқолишининг қандай олдини олиш мумкин? | Muslimaat.uz\nМанзилингиз:Муслимаат»Оила ва жамият»Фарзанд»Бола йўқолишининг қандай олдини олиш мумкин?\nBy Muslimaat.uz on Iyun 29, 2019 Фарзанд\nБоланинг йўқолиб қолиши ҳар қандай ота-она учун даҳшатли туш каби бўлса керак: ортингиздан келаётган ёки ёнингизда турган дилбандингизга назар ташлаш учун ўгириласиз, дўконнинг ҳар бир бурчагини кўздан кечирасиз, бола эса… йўқ. У йўқолиб қолди! Баданингиздан совуқ тер чиқиб кетади, миянгиздан «Болажонимни бошқа кўрмасам-а!» деган қўрқинчли хаёлни қувишга уринасиз. Ҳавас қиладиган ҳолат эмас, тўғрими?


hidoyat.uz – “Мовароуннаҳр” нашриётининг сайти - Ислом ва олам (2012/1)\nИслом ва олам (2012/1)\nФранция президентлигига номзод Эва Жюли Қурбон ҳайитини расмий дам олиш куни деб эълон қилишни таклиф этяпти. Сиёсатчи фикрича, динларга тенг муносабатда бўлиш зарур. Бироқ унинг хулосасига кўпчилик сиёсатчилар қарши чиқишди. Жюли хоним эса динлараро тенглик француз маданиятининг муҳим бўғини эканини таъкидламоқда.\nҚубо масжиди кенгайтирилади\nМадина шаҳри волийи Абдулазиз ибн Мажид Қубо масжиди ва қирол Абдулазиз номидаги маданият маркази кенгайтирилишини маълум қилди. Биринчи босқичда лойиҳани амалга ошириш учун керак бўладиган ер майдони тартибга келтирилади. Бу ишга 200 милён Саудия риёли (53 милён АҚШ дўллари) ажратилган.\nҚубо Мадина шаҳри марказидан 5–6 чақирим жанубда жойлашган ҳудуд. Пайғамбаримиз Муҳаммад (соллаллоҳу алайҳи ва саллам) Мадинага киришдан олдин бир қанча вақт Қубода турганлар. Масжид номи Қуръони каримда ва бир қанча ҳадисларда тилга олинган.\nБу ердаги сўнгги қурилиш-тиклаш ишлари 1986 йили олиб борилган. Энди ушбу мажмуага маъмурий идора, турар-жой, кутубхона, тозалик ва хўжалик бўлимлари учун бинолар ҳам қўшилади.\nЧилим чекиш ман этилиши мумкин\nЧеченистон Республикаси раҳбари Рамзан Қодиров жамоат жойларида чилим чекишни тақиқлашни таклиф этяпти. Бундан мақсад гиёҳвандликка қарши курашни янада кучайтиришдир. “Ҳеч биримизга сир эмас, чилим аралашмаларида гиёҳванд моддалар бор. Ҳукумат гиёҳвандликнинг ҳар қандай кўриниши билан тинимсиз курашади. Қатъий чеклов одамларни ёмон одатларга ўрганишдан сақлайди. Жамоатчилик ичиш, чекиш каби иллатларга ҳамиша қарши бўлган, бу исломий қарашларга ҳам мос. Шу сабабли соғлом жамиятда бу каби турли иллатларга жой бўлиши мумкин эмас”, деди мамлакат раҳбари.\nАҳолини маънавий соғломлаштиришга қаратилган лойиҳа бир неча йил давомида амалга оширилади.\nҚуръони каримнинг энг эски нусхаларидан бири, VIII асрда кўчирилган қўлёзма январ ойида Лондондаги Британия музейида очиладиган “Ҳаж: Исломнинг юрагига саёҳат” номли кўргазмага қўйилади.\nКўргазмада қадимги осори атиқалар ва замонавий санъат намуналари намойиш этилади. Тадбирдан мақсад ҳажнинг моҳияти ва маънавий қимматини кўрсатишдир.


Kutubxona - Zulfiya Qurolboy qizi. Xoliq amaki (hikoya) / Kiril\nSiz shu sahifadasiz: Zulfiya Qurolboy qizi. Xoliq amaki (hikoya) / Kiril\nМуаллифЗулфия Қуролбой қизи Асар номиXолиқ амаки (ҳикоя)\nТуркумларКутубхона  Xалқлар - Ўзбек/мустақиллик адабиёти Бўлимлар - Миллий адабиёт  Муаллифлар - Зулфия Қуролбой қизи  Услуб - Наср Шакл - Ҳикоялар Ёзув - Кирил\nТилЎзб Ҳажм37KBБезатишUzgen (admin@kutubxona.com) Қўшилган2013/07/03 Манбаhttp://www.ziyouz.com/index...\nXолиқ амаки (ҳикоя)\nЎши эллик беш-еллик олтиларга борган; ўрта бўй, буғдойранг, қисиқ кўзларининг атрофини, торгина пешонасини сон-саноқсиз ажинлар қоплаган, ёшлигидан нос чекиб ўргангани боисми ё бошқа сабаби борми, тишлари аввалига сарғая бошлаган, сўнг кўкимтир тус олган, яқиндан буён қорайиб кетган — кулганида жуда хунук кўринади — эгнида ёқасию енглари идраб-сузилиб қолган чорхона кўйлак, ранги униқиб кетган носвойранг солдатча шим, оёғида пошнаси ейилган, тумшуғи йиртилганда тикилавериб «қўтир» бўлиб қолган этик... Сочлари қордай оқариб кетган бошида ҳамиша яп-янги дўппи бўларди.\nБирор сабаб бўлиб Xолиқ амакини эслаганимда, у кўз олдимда ҳозир қандай таърифлаган бўлсам, шундайлигича пайдо бўлади. Балки унинг тузукроқ кийиниб, айтайлик байрамларда ёки тўйларда қоматини ғоз тутиб юрган кунлари ҳам бўлгандир. Лекин мен буни кўрмаганман, гарчи биз битта кўчада яшасак-да.\nБир куни — ўша вақтларда мен институтда ўқирдим — ўқишдан қайтаётиб, шаҳар билан қишлоқ ўртасида қатнайдиган автобусга чиқдим. Орқа эшикнинг зинапоясида кўзлари жовдираб турган Xолиқ амакини кўриб қолдим. Ҳайдовчи атай автобус тирбанд бўлиб тўлишини кутиб, аллақаёққа гумдон бўлганди. Кун иссиқ... Ўриндиқларнинг ҳаммаси банд. Одамлар бири олиб, бири қўйиб гап сотишар, кимдир писта чақиб, туфлар, яна кимдир бурқситиб сигарет тутатар эди. Xолиқ амакининг шундоқ ёнгинасидаги орқа ўриндиқда тўрт-бешта йигитча қалдирғоч болаларидек тизилишиб ўтиришар, амакига жой бериш хаёлларига ҳам келмасди. Xудди шундай бўлиши керакдай кўзларини лўқ қилиб, беғам ўтиришарди. Xолиқ амаки умид дунёсида улар томонга бир-икки қараб қўйди. Чап тарафдаги «ногиронлар» ўриндиғида ўтирган кўзойнакли йигит (афтидан у бизнинг қишлоқ йигитларига ўхшамасди) бирдан амакини кўриб қолгандек шошиб ўрнидан турди-да:\n— Келинг, бобо, ўтиринг, — деди.\nШунда... Шунда Xолиқ амаки бир лаҳза иккиланса, бошқа биров (балки йигитнинг ўзи!) эгаллаб оладигандек, шошиб-пишиб ҳалиги ўриндиққа ўтириб олди. Тўрва халтасини тиззаси устига қўяркан ихлос билан:\n— Раҳмат, болам, раҳмат, — деди. — Барака топ.\nКейин ўриндиққа ястаниброқ жойлашиб оларкан, чексиз бахтиёр кимсадек атрофга кўз ташлади. Назаримда, йигитнинг жой берганидан ташқари, ҳурмат билан «бобо» дегани уни хурсанд қилиб юборганди. «Раҳмат, болам, раҳмат», деганида саксон-тўқсонни уриб қўйган чоллардек салобат билан гапирганди-да. Xурсанд бўлиб кетганида қисиқ, митти кўзлари ялтираб кетишини ўшанда кўрганман. Кейинчалик, ёшим сал улғайгач, меҳрга зор одамгина арзимаган илтифотдан ҳам ўзини йўқотиб қўйишини англаб етдим.\nПахта териш мавсуми янги бошланган кунлар эди. Биз учун ёзги таътил тугаб, ўқишлар бошланган. Қишлоқдан қатнаб ўқиганим боис ҳар куни саҳарлаб автобус бекатига чиқаман. Ўша куни ҳам тонгги салқиндан этим жунжикиб, дилдираб тургандим, йўлнинг нариги томонидан елкасига қоп орқалаганча энгашиб, пилдираб келаётган Xолиқ амакини кўриб қолдим. Қопида олма ё анор бор шекилли, бўртиб-бўртиб турарди. Мендан тўрт-беш қадам нарида тўхтаб, қопини ерга қўйди. Салом бериб улгурмасимдан «Яхшимисан, қизим?» деб қўйди ҳорғинлик билан. Xижолат бўлдим, аммо фойдасиз... Биздан кейин яна иккита қиз келди. Тўртовлашиб йўлга термиламиз, қани энди бирорта улов кўрина қолса. Бошқа вақт бўлганида, бекатда одам тўлиб кетарди. Автобуслар ҳам зир қатнаб ётарди. Раиснинг буйруғига биноан терим мавсуми тамом бўлгунча шаҳарга қатнаш таъқиқланган. Шунинг учун бекат ҳувиллаб қолганди. Колхоз идораси биз турган бекатдан юз-юз эллик қадам нарида. Раис истаган вақтида кабинетидан чиқиб, топшириғига қулоқ осмай, шаҳарга отланган колхозчиларни бекатдан ҳайдаб юборарди. Бизга ўхшаган талабаларни қувмасди-ю, қўлини пахса қилиб дўқ урарди: «Қачон сенлар ҳам пахтага қурийсанлар?!»\nФалокат оёқ остида деганларидек, ўша куни ҳам Нарзиқул раис идорасидан чиқиб қолса бўладими! Амакининг очиқ-ошкора типирчилашини кўринг: кўзлари олазарак, гоҳ идора томонга, гоҳ автобус йўлига қарайди. Бирорта улов кела қолса-ю, раиснинг кўзини шамғалат қилиб жўнаб кеца! Ҳаяжонланганидан қопини гоҳ кўтармоқчи бўлади, гоҳ ерга қўяди.\nНарзиқул раис ҳам анойилардан эмас. Йигирма икки йилдан буён идорада ўтириб, колхозни еб битирганлардан. Ҳовлига чиққан заҳоти бекатга қараган шекилли, шитоб билан шу томонга кела бошлади.\n— Ҳа, Xолиқбой, йўл бўлсин? — деди у яқинлашганида киноя билан атай «бой» сўзига урғу бериб.\n— Тунов куни мен нима деган эдим сенларга?\n— Болаларнинг патинкаси йиртилибди. Анорлар пишган экан, хотин...\n— Ҳе, ўша хотинингниям... Анор-панори билан бошига туширмадингми? Шароитни тушунмайдиган қанақа ғалча хотин?\n— Икки соатда қайтаман, раис бова. Болалар ялангоёқ...\n— Кўтар қопингни! Ҳозироқ далага жўна!\n— Э, яхшилик ёқмаган!.. — Нарзиқул раис ёшига ярашмаган чаққонлик билан қопни амакининг қўлидан юлқиб олди-ю куч билан асфалт йўлга улоқтирди. Қопнинг «бўғзи» яхши боғланмаган экан, гуп этиб ерга тушди-ю, ҳар бири кичикроқ косадек келадиган анорлар атрофга сочилиб кетди. Уччала қиз қўрққанимиздан бир ерга тўпланиб олганмиз. Икки кўзимиз Xолиқ амакида...\n— Мошина босиб, анорларингни мажақлаб кецин! Ҳозироқ далага жўна! Анорларингни териб оладиган бўлсанг, мендан яхшилик кутма! Силар нимага бўзрайиб турибсилар? — Раис энди биз томонга қаради. — Ўқийдиган бўлсанг, бетонкага чиқиб, мошина кут. Йўқол!\nБиз раиснинг сўзига бўла, секин ўрнимиздан жила бошладик. Xолиқ амаки эса... Ранги қув ўчиб, лаблари гезариб кетган амакининг икки кўзи анорларида... Нимадир демоқчи бўлиб, оғиз жуфтлади, аммо раиснинг қаҳридан чўчиди шекилли, бир-икки жовдираб қараб қўйди-да бошини хам қилганча секин-аста бекатдан узоқлашди.\nЁрилиб эзилган анорлар ётган ерда қизил доғлар пайдо бўлганди.\nНарзиқул раис муҳим топшириқни адо этгандек, қўлларини орқага қилганча, бутини кериб, виқор билан қараб турарди. Отасини ўлдирган ёвга қасд қилгандек кўзлари ғазаб ва нафрат билан боқарди. Сўнгги вақтларда унинг тажанг, гап кўтармас, қайсар бўлиб қолганини қишлоқ аҳли яхши биларди. Эҳтимол, раис эрта-индин нафақага кетишини ўйлаб шу кўйга тушгандир. Кейин кимга буйруқ бераман, деган савол уни қийнаётгандир. Ҳарқалай йигирма икки йил раислик курсисида ўтирган, одамларни «гаҳ» деса қўлига қўндирган одам бирдан, тақдирнинг тақозоси билан ҳеч кимга айланиб қолса... Ваҳимага тушмай бўладими?\nАммо ўша кўнгилсиз воқеадан кейин Нарзиқул раисни бир умрга ёмон кўриб қолдим. Шундан сўнг Xолиқ амакини бекатда турганини ё бозор-ўчар қилиб юрганини кўрмадим. Ҳар замонда зарурат юзасидан кўчага чиқиб қолганимда уни баркашдек кетмонини елкасига қўйиб, гоҳ уйи томонга, гоҳ далага шошиб ўтиб кетаётганини кўриб қолардим. Кейинчалик ўқиш-имтиҳонлар билан бўлиб, Xолиқ амакини бирмунча фурсат унутдим. Бироқ баъзи-баъзида гоҳ онамдан, гоҳ отамдан амаки ҳақида ул-бул хабарларни эшитиб юрдим. Ота-онамнинг азбаройи Xолиқ амакига хайрихоҳликларидан, унга қайсидир маънода қайғураётганларидан эмас, жуда бефарқлик билан, шунчаки қишлоқдаги «янгилик» сифатида гапираётганликлари овозларидан сезилиб турарди. Уларнинг бу қилиғи негадир менинг нафсониятимга тегарди. Xафа бўлиб кетардим.\nОнамнинг айтишича, бир куни Xолиқ амаки Нортўхта деган қўшниси билан сув талашиб қопти. Ўша куни амаки ҳам, қўшниси ҳам томорқасини суғораётган экан. Нортўхтанинг ҳай-ҳайлашига қарамасдан, Xолиқ амаки сувни ўзи томонга буриб олаверибди. Навбат уники экан-да. Жаҳли чиқиб кетган Нортўхта кетмон дастаси билан амакининг нақ елкасига туширибди. Xолиқ амаки «иҳ» дебди-ю ариқ ичига чўккалаб қопти. «Қачондан буён тилинг чиқиб қолди?» деб бақирибди ҳалиги қўшни. Ваҳоланки, Xолиқ амаки лом-мим демаган экан.\nОрадан анча йиллар ўтиб, мана бугун Xолиқ амакини эсларканман, кўнглим бузилиб кетди. Шунинг баробарида, ёдимга тушса ҳали-ҳануз юрак-бағримни эзиб юборадиган ёқимсиз бир воқеа хаёлимда жонланди...\nЎз кунларининг бири эди. Кечки пайт, аниқроғи, ғира-шира қоронғулик тушиб қолганди. Кўча томонда ғўнғир-ғўнғир овоз эшитилди. Азбаройи қизиққанимдан (одамзоднинг феъли шунақа), қилаётган ишимни ташлаб, кўча эшик олдига чиқдим. Қарасам, катта йўлнинг ўртасида, айнан бизнинг дарвозамизнинг рўпарасида Xолиқ амаки турибди. Даладан қайтаяпти шекилли, елкасида кетмони... Икки ёнида иккита йигит турибди. Амаки йигитларнинг гоҳ унисига, гоҳ бунисига жовдираб тикилганча, нималарнидир куйиб-пишиб тушунтиришга уринарди.\n— Йўқ, сиз гапни бурманг, чалғитаман деманг, — дерди йигитлардан бири дағал овозда. — Бизди қаерда кўрдингиз?\n— Кўрдим-да, сенларга айтишим шартми, — деди амаки босиқлик билан. Лекин овози негадир титраб чиқарди.\n— Нега шарт эмас экан? Қизиқ экансиз-ку, — деди иккинчи йигит ва секин амакининг тирсагидан тутди. — Биз исбот талаб қилиб келдик. Бекордан бекорга бегуноҳ одамларни айбдор қилманг-да.\n— Уррини урри дейди-да. Нима...\nХолиқ амакининг гапи чала қолди. Ҳеч кутилмаганда, йигитлардан бири унинг юзига тарсаки туширди.\n— Катта энангни урри дейсан!\nХолиқ амаки гандираклаб кетди. Мен қўрққанимдан қичқириб юбордим. Қўни-қўшнилар эшик-деразалардан мўралашаётганини кўрган йигитлар жуфтакни ростлашди. Амакини-ку қўяверинг, ўша вақтда мен ҳам жуда ёмон аҳволга тушиб қолгандим. Ҳолатимни тасвирлаб беришим қийин, жудаям қийин. Ўғил бола бўлиб туғилмаганим роса алам қилган. Алам бўлсаям, нарёқ-берёғи йўқ. Ўғил бола бўлганимда ўша йигитларни бир боплардим, дея армон қилганларим ҳали-ҳануз ёдимда. Мен Xолиқ амакининг ҳақлигига ишонардим. Чунки анови йигитлар ҳақида турли миш-мишларни эшитиб юрардим. Кўп ўтмасдан уларнинг ўғрилик устида қўлга тушиб, қамалиб кетишлари бу фикримнинг исботи эди. Қолаверса, кейинчалик маълум бўлишича, ўша йигитларни «ўғри» деб атаган кимса Нарзиқул раис экан. У Орол омборчининг наҳорги ошида атай ҳаммага эшитарли қилиб гапирган экан. Табиийки, бу гапни пойгада ўтирган Xолиқ амаки ҳам эшитган. Ва шунчаки янгилик сифатида бу хабарни у Сафар деган қўшнисига шипшиган. Нарзиқул раиснинг бир уй одам эшитган гапи қумга тушган томчидек сингиб, йўқ бўлиб кетган-у, Xолиқ амакининг қўшнисига хуфия айтган сўзи «болалаб» кетган...\nМен Xолиқ амакини ким қаёққа етакласа кетаверадиган, хоксор одам деб билардим. Унинг ёруғ дунё ҳақида фикрлари қандай? Уни писанд қилмайдиган, керак бўлса (зўрлигини кўрсатиб қўйиш учун!) кетмондаста билан елкасига туширадиган одамлар, хусусан, Нарзиқул раис ва бошқа-бошқалар ҳақида нималарни ўйлайди? Уларнинг паст назар билан йўғрилган муносабатини қандай қабул қилиши ҳақида очиғи ҳеч вақо билмасдим.\nЭгиз қўзилардек бир-бирига ўхшаш кунлар шитоб билан ўтиб борарди. Одатдагидек, амакини кўчада, ишга кетаётиб ё ишдан қайтаётиб кўриб қолардим. Сўнгги вақтларда у жуда қариб кетганди. Аввалгидан салгина эгик қадди янада эгилган, елкаси гудрайган, қорайиб кетган тишлари тўкилиб, оғзи «ўра»дек бўлиб қолганди. Назаримда, у йил сайин, ой сайин эмас, кун сайин, соат сайин емирилиб, кичрайиб бораётгандек эди. Юзидаги ҳар бир чизиқ «чарчадим» деяётгандек...\nКуз кунларининг бирида мудҳиш хабар эшитдим.\nХолиқ амаки ўлим тўшагида ётганмиш!\nҲовли тўла одам... Ҳаммасининг юзида аллақандай ташвиш, хавотир, нимадандир норозилик аломатлари зуҳур этганди. Вағур-вуғур қилишганча ниманидир муҳокама қилишар, ҳовлига ким келди, ким кетди, ҳеч кимнинг иши йўқ. Ит эгасига боқмасди. Ҳозир... Ҳозир дод-фарёд бошланса керак деб ўйлагандим. Кейин билсам, янглишган эканман. Xолиқ амаки ҳали тирик экан. Бироқ... Бироқ... Оёқ-қўллари аллақачон музлаб, қотиб қолган, қорачиқлари тепага тортилиб, кўзлари юмилган, аммо кўкрак қафаси билинар-билинмас кўтарилиб-тушиб, амакининг ҳали тирик эканини билдириб турарди. Ўша ердагиларнинг айтишича, амаки тилдан қолмасдан бурун бўй қизларини бирма-бир қучоқлаб, юм-юм йиғлабди.\n— Ажалим етиб, ўлиб қолсам куйиб-ёниб юрманглар, — дебди ҳансираб. — Олиб чиқиб кетишгунча, бир-икки соат «отамлаб» турсаларинг бўлди. Мен-ку, бошимни олиб кетаман, ўзларингга қийин бўлади. Қайғурманглар, ўлмаса ўран сўқсин, денглар. Сен бешовингни уйли қилолмаганим ёмон бўлди-да. Силарнинг тақдирларинг у дунёда мени илон-чаён бўлиб чақиб ётади.\nШундан кейин бир оғиз ҳам гапирмабди. Xотини, қариндошлари рози-ризолик сўрашганида, лом-мим демабди. Кўзларини чақчайтириб, бир-икки тикилибди-да, юзини тескари бурибди. Ҳеч ким билан рози-ризочилик сўрашишни истамабди.\nБири кириб, бири чиқаётган одамларга туртиниб-суртиниб ичкарига кирганимда... Xолиқ амаки хона ўртасида нимдошгина икки қават кўрпача устида худди ухлаётгандек, ҳамон юзини терс буриб ётарди!\nХолиқ амакининг «шаккоклиги» боисини тушунгандек бўлдим. Шу вақтга довур у кимлардандир андиша қилиб, кимлардандир, таъбир жоиз бўлса, қўрқиб яшаган эди. Сўнгги дақиқада эса... ҳаммасига қўл силтаган, ҳаммасидан юз ўгирган эди.\n— Икки кундан буён аҳвол шу, — деди қариндошлардан бири секингина. — Ўша бир парча жойдан жон сира чиқиб кетмаяпти-да.\n— Мулла Дониёрни олиб келиш керак, — деди кимдир. Ялт этиб ўша томонга қарадим. Гап қотган одам амакининг қўшниси Нортўхта эди. — Нимадир қилиш керак-да. Ахир, икки кундан бери шу ердамиз. Ҳаммамиз ҳам ишли, ташвишли одаммиз. Қўшничилик, кетиб қолсак, уят бўлар деб...\nХудди шу пайт Xолиқ амакининг хотини оғзини рўмоли билан тўсганча, ув тортиб йиғлаб юборди. Унга қизлари қўшилди. Улар амакининг бош томонида ўтиришарди.\n— Бўлдими, узилдими? — деб сўради кимдир шошиб.\nАёл «Йўқ» дегандек бош чайқади. Яна йиғи бошлади.\n— Эҳ, — деди Нортўхта тиззасига муштлаб. — Ҳозир ўзим бориб муллани олиб келмасам, бугун ҳам...\nНортўхтага яна бир киши қўшилди.\nЯрим соатдан кейин миқтигина мулла Дониёрни диконглатиб олиб келишди. Мулла сал нафасини ростлаб олгач, ғариб ва бенаво бўлиб ётган амакининг ёнига чўкди. Тириклигида салом беришга ярамаган одамлар ҳайрат билан «тирик мурда»га тикилишар, қизиқсиниб, янада яқинроқ бориб кўришга ошиқишарди.\nМулла Дониёр эҳтиётлик билан Xолиқ амакининг кўкрагига қулоғини қўйиб, юраги уриш-урмаслигини эшитди. Кўрсатгич бармоғини унинг бурнига яқин келтириб, нафас олиш-олмаслигини текшириб кўрди-да:\n— Бир нафаслик жони борга ўхшайди. Бола-чақаси шу ердами? Олисда илҳақ бўлиб кутаётган кишиси йўқми? — деб сўради.\n— Ҳаммаси шу ерда, — деди қариндошлардан бири.\nМулла Дониёр «тирик мурда»га бир неча сония ачиниш билан тикилиб турди-да, сўнг бош чайқади:\n— Бу дунёни ташлаб кетгиси келмаяпти-ёв, шўрликнинг. Бошини тўғрилаб қўймабсилар, бўйни қотиб қопти, — деди у паст овозда ва терс ўгирилиб ётган амакининг бўйнини секин-секин уқалай бошлади. Бироздан сўнг ёруғ дунёдан кўнгил узолмаётган амакини «совутиш» учунми сафсата сўқа бошлади:\n— Бу дунёга ҳаммамиз ҳам меҳмонмиз, Xолиқбой. Эртами-кечми, бир куни кетамиз-борамиз. Ўлим буюк мўъжиза! Шу пайтгача ҳеч ким унга бас келолмаган. Келолмайдиям. Умуман олганда, узоқ яшашдан не фойда? Ейиш-ичиш, ўлиб-тирилиб ишлаш, фарзандлар тақдирини ўйлаб куйиб-ёниш — охир-оқибат одамни зериктиради. Дунёнинг қизлигини ёшлигингизда олиб бўлгансиз, Xолиқбой. Xудонинг иродаси билан юз йилдан, ҳаттоки, минг йилдан кейин тирилиб келган тақдирингизда ҳам аҳвол ўша-ўша. Қорин ғамида ейсиз-ичасиз, ишлайсиз, фарзанд орттирасиз... Бизни бу азобдан фақат ўлимгина қутқара олади. Ўзингизни бўш қўйинг, Xолиқбой. Бўш қўйинг... Қаранг, тегрангизни етти фаришта ўраб турибди. Ўзингизни фаришталар ихтиёрига топширинг. Сиз у дунёда шу фаришталар оғушида бўласиз...\nМулла гапиришдан тўхтаб, бир зум Xолиқ амакининг юзига тикилиб қолди. Эътибор билан, синчиклаб тикилди. Во ажаб, ҳалигина Xолиқ амакининг кўтарилиб-тушиб турган кўкраги бирдан тинчиб қолди. Мулла Дониёр шошилинч йўл-йўриқ кўрсатди.\nБир метр оқ сурпни тўрт киши тўрт томонидан ушлаб, Xолиқ амакининг бош тарафида тутиб туришди. Мулла Дониёр кўзларини юмганча ихлос билан аллақандай дуони ўқий бошлади. Xонага пашша учса эшитилгудек жимлик чўкди. Амакининг қизлари турган томондан йиғламсираган овоз эшитилганди, эркаклардан бири уларни ташқарига чиқариб юборди. Мулла дуо ўқиш баробарида қўл ишораси қилган эди, ҳалиги кишилар сурпни гоҳ кўтариб, гоҳида амакининг юзига теккудек қилиб тушириб туришди.\nИкки соатдан кейин мулла Дониёр дуоларни ўқиб бўлиб, имо қилган эди, ёрдамчилари сурпни секин-секинлик билан пастга тушира-тушира, сўнг амакининг юзига ёпиб қўйишди.\n— Бўлди, узилди, — деди мулла юзига фотиҳа тортиб. Ва ишонч ҳосил қилиш учун эҳтиёткорлик билан сурпнинг бир четини авайлаб кўтариб қаради. Қаради-ю бирдан юзи докадек оқариб кетди: ҳали ҳам ўша бир парча жой билинар-билинмас кўтарилиб-тушиб турарди!\n— Менинг қўлимдан келгани шу. Энди дўхтирга олиб боринглар, — деди ранг-қути ўчган мулла овози титраб ва шитоб билан уйдан чиқиб кетди.\n— Дўхтирга олиб бориш керак, — деди эркаклардан бири. — Тузукроқ кўрпачами, адёлми топиб беринг.\nХолиқ амакининг хотини имо қилган эди, қизларидан бири шипиллаганча қўшни хонага кириб кетди. Ўн дақиқа ўтар-ўтмас тўрт киши Xолиқ амакини кўрпача билан бирга кўтаришганча, авайлаб машинага олиб чиқишди. Эркаклардан икки киши, улардан бири Нортўхта эди, амаки билан касалхонага кетишди. Кечагина, елкасини қисиб бўлса-да, ўз оёғи билан юрган одам бугун кимларнингдир ёрдамига муҳтож эканлиги, қўлма-қўл бўлаётганлиги одамга бошқача таъсир қиларкан.\nХолиқ амакини олиб кетишгандан кейин уй тўла одам бўлса-да, ҳамма ёқ ҳувиллаб қолгандек туюлди менга.\nКўнглим ғаш, чироқ ёқса ёришмасди. Вужудимни қамраган қўрқув туйғуси борган сайин юрагимга ваҳима солар, ич-ичимдан титроқ туриб, ўзимни ёмон ҳис этардим. Кетай дейман-у, кетолмайман. Қолай дейман-у, қололмайман. Нима бўлганда ҳам амакининг касалхонадан қайтишини кутиш керак дейман-у...\nЎзимни чалғитиш ниятида, нима қилишларини билмай, тенгсалиб юрган қариндошларга разм солдим. Назаримда, ҳаммасининг юз-кўзида амакининг ғалати аҳволига қайғуриш ёки унинг етимчаларига ачиниш ҳиссидан кўра ўз уйларига, ўз ишларига алағдалик аломатлари зуҳур этгандек.\n— Сигирим бугун-ерта туғадиган эди, — деди бир маҳал ёнимда турган аёл пичирлаб. Унинг афт-ангори қайсидир жиҳатлари билан амакига ўхшаб кетарди. — Болалар эплаб туғдира олишармикан?\n— Xабар олиб келсангиз бўларкан, — дедим атай, ғашим келганини сездирмаслик учун беихтиёр нигоҳимни олиб қочдим.\n— Йўғ-ей, уят бўлар-ов, — деди аёл аланг-жаланг қилиб. — Бундай бўлишини ким ўйлабди, дейсиз? Ў бирровга бориб келсаммикан? Қорин ҳам очиб кетди.\nАёл менга жовдираб тикилди. Бора қолинг, десам югуриб кетадиган шашти бор. Атай индамадим. Гапларини эшитмагандек тескари қарадим. Аёл жавоб кутиб, бир неча сония тикилиб турди-да, сўнг нари кетди.\nТушга яқин кўча эшик олдига енгил машина келиб тўхтагани эшитилди. Ҳамма гур этиб ўша томонга ошиқди.\n— Кўмиб юбораверинглар, деди дўхтирлар. Баъзиларда шунақаси ҳам учраб тураркан, — деди Нортўхта кескинлик билан ҳаммага бирма-бир қараб чиқаркан. — Ўлиб бўлган экан. Аллақачон ўлган экан...\nШоша-пиша тайёргарлик кўрилди. Эркаклар бу ёққа келиш олдидан тугунларга тугиб келган чопон-белбоғларини олиб, кийишди ва бирин-кетин дарвоза олдига чиқа бошлашди. Xотинлар «ув» тортиб, овоз чиқаришди. Яқинлари Xолиқ амакини жуда эҳтиёткорлик билан кўтаришиб (одам ўлганида шунчалик азизми?), уйга олиб киришди.\nТақдир тақозосини қаранг, Нарзиқул раис қариб, ювғичлар сафига қўшилиб қолган экан. Сўнгги дақиқада ҳам Xолиқ амакининг Нарзиқул раис билан дуч келганига нима дейсиз?! Нарзиқул раис амакидан анча ёш катта, бола-чақасидан тинган, невараларини уйлантириб, чевара ҳам кўрганди. Раислигида йиғиб қўйганларини майдалаб чайнаб, ҳузур-ҳаловатда яшаётган пири бадавлат эди. Xолиқ амаки эса унга нисбатан ёш, бунинг устига уй кўрмаган бешта қизи бўй чўзиб турарди. Менга бир нарса алам қилиб кетаётган эди. Агар азроилга жон керак бўлса, нега Нарзиқул раиснинг жонини олмади. Нега келиб-келиб бир бечорани танлади? Битта Xолиқ амаки билан ялмоғиз ер тўйиб қолмагандир?! Унинг битмаган ишлари кўп эди-ку ҳали? Умр бўйи қора меҳнатдан боши чиқмаган одам... Ҳузур-ҳаловот нелигини билмаган одам... Чумчуққа ҳам озор бермаган одам...\nАмакининг ўлимидан уч ой ўтар-ўтмас қишлоқда ивир-шивир гап пайдо бўлди. Эмишки, ўша куни Xолиқ амакини касалхонага олиб боришганида дўхтирлар Нортўхта айтганидек «кўмиб юбораверинглар» демаган экан. Нортўхта бошлиқ қариндошлар ўзаро: «Бир кун олдин ўлди нима-ю, бир кун кейин нима, барибир ўлади-ку» деган фикрга келишибди-да, ҳар хил баҳоналар билан дўхтирлардан амакининг аллақачон ўлганлиги ҳақида справка олишган экан...\n"http://www.kutubxona.com/wiki/index.php?title=Zulfiya_Qurolboy_qizi._Xoliq_amaki_(hikoya)_/_Kiril&oldid=11683" dan olindi\nTurkumlarAsarlarOʻzbek mustaqillik adabiyotiMilliy adabiyotZulfiya Qurolboy qiziNasrHikoyalar\tAdabiy Shakllar


24 Январь 16:51\nNUR-SULTAN. Kazinform – 2022 йил 1 сентябрдан Давлат раҳбарининг топшириғига биноан Қозоғистон олий ўқув юртлари талабалари учун стипендиялар 20 фоизга, магистрантлар ва докторантларнинг стипендиялари 15 фоизга оширилади. Бу ҳақда ҚР Таълим ва фан вазирлиги маълум қилди, деб хабар беради Kazinform мухбири.\nЭслатиб ўтамиз, 2021 йил сентябр ойида бакалаврлар стипендия миқдори 20 фоизга, магистрантлар ва докторантлар учун 15 фоизга ошди. Шундай қилиб, 2021 йил сентябр ойидан бошлаб талабалар учун стипендиялар 31 423 тенгени, магистрантлар учун 76 950 тенгени, докторантлар учун 172 500 тенгени ташкил этди.\n«Жорий йилнинг сентябр ойидан бошлаб талабалар стипендиялари яна 20 фоизга ошади. Масалан, педагогик таълим йўналишида таҳсил олаётган талабалар 58 минг тенгедан ортиқ, бошқа йўналишларда таҳсил олаётган талабалар 37 минг тенгега яқин стипендия олади. Магистрантлар учун стипендиялар 86 987 тенгегача, докторантура стипендиялари 195 000 тенгега кўтарилди», - деди ҚР Таълим ва фан вазирлиги Олий ва олий ўқув юртидан кейинги таълим департаменти директори Адилет Тойбаев.


Европа: маъишат ва озодалик - 26 Сентября 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2020 » Сентябрь » 26 » Европа: маъишат ва озодалик\nЧерковнинг айби билан Европа халқларнинг маъишат ва озодалик борасидаги вазиятлари ачинарли ҳолга тушиб қолган эди. Бу борада ёзилган айтилган гап-сўзлар, келтирилган далил-ҳужжатлар нафақат европанинг, балки бутун инсониятнинг шанига ор ва номусдир. Биз ушбу сарлавҳа остида ёзишни ният қилган маълумотларни жамлашда мусулмонлар фақат умумий гаплар билан чегараланганини кўрдик. Аммо европаликлар бу мавзуда аёвсиз гапларни тафсилотлари билан ёзганлар. Ҳатто европанинг кўзга кўринган доҳийлардан бири бўлмиш Вольтер «Бу даврнинг тарихини ундан нафратланиш учун билиш керак» деган экан.\nБиз барибир тафсилотларга ўта олмадик. Тасаввур ҳосил қилишга етарли маълумотлар билан чегараланишга қарор қилдик. Истаганлар интернетга кириб, «Европа – ўрта асрлар» маъносидаги жумлани ёзиб қидирсалар тўлиб тошган маълумотлар гувоҳи бўладилар. Энди ўша маълумотлардан биз танлаганларини «энг ювошларини» эътиборингизга ҳавола қилишга ижозат бергайсиз.\nТарихчи Дрэпер ўзининг «Дин ва фан муносабатларининг тарихи» номли китобида ўрта асрлардаги Оврупо аҳолисининг яшаш шароитлари манзарасини жуда ёрқин васф қилади. Ушбу манзаранинг асосий кўринишлари бундайдир:\n«Паст текисликлар ва дарёларнинг атрофлари ботқоқликлардан иборат бўлиб, бу манзара баъзан юзлаб милларга чўзилиб кетгандики, улар ўзларидан безгакларга сабаб бўлувчи заҳарли миазмаларни ҳавога тарқатиб турар эди. Париж ва Лондондаги уйлар ёғочдан бўлиб, уларга лой суркаб қўйилар, томлари эса сомон ёки қамиш билан ёпилган бўларди. Бундай уйларда дераза умуман бўлмас, ва тахта тилиш ускуналари пайдо бўлгунча жуда озгина уйлардагина тахта пол бўлар эди. У пайтларда печкаларнинг дудбурон мўрилари бўлмас эди. Ёғингарчилик пайтида бундай масканларда деярли паноҳ топиб бўлмас эди. Оқава сув учун йўл қилинмас ва ҳеч ким қайғурмас, чириб қолаётган қолдиқлар ва ахлатлар шундоққина эшик ортига ташланар эди.\nКишиларнинг таоми нўхат ва дарахт пўстлоғи каби дағал емишдан иборат эди. Баъзи жойлардаги аҳоли нон нималигини билишмас эди».\nБу борада мулоҳаза билдириб, давомида мазкур тарихчи шундай дейди: «Шундай ҳолат бўлгандан кейин, милодий 1030 йилдаги очликда одам гўшти қовурилиб ейилиши ва сотилиши, ёки милодий 1258 йилда бўлган Лондондаги очарчиликда 15 минг киши очликдан ҳалок бўлишига ажабланиш керакми?»\nОзодалик мутлақо ёт ҳолат эди. Мисол учун, Кентерберр архиепископи каби юқори мартабали зодагонлар танаси устида қурт-қумурсқалар ғиж-ғиж қайнаб ётарди.\nФранция қироллари қасри бўлмиш Луврда битта ҳам ҳожатхона бўлмаган. Ҳатто қуйида васфи келган тешикли ва сомонли минорачалар ҳам. Кишилар шундоққина ҳовлида, зиналарда, балконларда қазои ҳожат қилишар эди. Бундай эҳтиёж пайдо бўлганда меҳмонлар, сарой аъёнлари ва қироллар очиқ деразанинг кенг тоқига ўтириб қазои ҳожат қилишар, ёки улар учун «тунги ваза» деб аталмиш идишларни келтириб, уларга қазои ҳожат қилишар ва улардаги ахлатни ҳам шундоқ қасрнинг орқа эшиги олдига тўкиб қўя қолишар эди.\nУшбу ҳолат Версалда ҳам кузатилган. Мисол учун, Людовик XIV давридаги кундалик турмуш тафсилотлари герцог де Сен Симоннинг хотираномалари туфайли кўпчиликка маълумдир. Версал қасрининг сарой аёллари шундоққина суҳбат чоғида (баъзан эса капелладаги ёки катта черковдаги месса дейилувчи қўшиқ ижроси давомида) ўринларидан туриб, шундоққина бир бурчакда тортинмасдан кичик (ва унча кичик бўлмаган) ҳожатларини чиқарар эдилар.\nВерсалдаги ҳозирги гидлар сайёҳларга айтиб беришни хуш кўрадиган бир воқеа жуда ҳам машҳур. Бир кун қирол олдига Испания элчиси келади ва подшонинг хобхонасига кира туриб (бу иш эрталаб бўлган), ноқулай бир аҳволга тушиб қолади — подшодан таралаётган «амбар» ҳидидан элчининг кўзлари ёшланиб кетади. Элчи илтифот ила учрашувни боққа кўчиришни илтимос қилади ва шу ондаёқ подшо хобхонасидан қайноқ сувда куйиб қолгандек отилиб чиқади. Аммо тоза ҳаводан боғда тўйиб нафас олишни умид қилган омадсиз элчи ушбу боққа чиққач, анқиб турган қўланса ҳиддан ҳушидан кетиб қолади. Гап шундаки боғдаги буталар панаси барча сарой аъёнлари учун доимий ҳожатхона вазифасини бажарар, хизматкорлар эса у ерларга нажасларни ҳам тўкишар эди.\nҚадимги Рим ва Юнон дунёсида шахсий поклик ва озодалик ишларини асосий кўнгилочар амаллардан бири даражасига кўтарган эди. Бу борада улардаги иссиқ ҳаммомларни эслаш кифоя. Насороликнинг тўлиқ кириб келишигача Римда мингдан ортиқ ҳаммомлар фаолият кўрсатарди. Насоролар ҳокимият бошига келишгач, биринчи қилган ишлари бу ҳаммомларни ёптириш бўлди.\n«Aguas!» Мексикада бу огоҳлантирувчи хитоб «Эҳтиёт бўлинг!» (сув) маъносини англатади, чунки аваллари Испанияда тунги ҳожат тувагини дераза орқали пастга тўкишдан олдин шуни айтиб қичқириларди.\nКатегория: Fikr va Mulohaza qiling | Просмотров: 17 | Добавил: sherlarorg | Теги: #news, #uznews, #habarlar, #ahborot, #newsuz, #Yangiliklar, #Yangilik, #новости, #xabarlar | Рейтинг: 0.0/0


Шаҳбоз Умаровнинг жамоаси БАТЭ сўнгги соврини ўтган йили қўлга киритиб, Беларусь кубоги финалида ғолиб чиққан эди. Ўша беллашувда фаол ўйнаган ҳамюртимиз ғалабага муносиб ҳисса қўшганди.\nКуни кеча Борисов шаҳри жамоаси яна мамлакат кубоги финалида ўйнади.\nМавсум бошидан бери Шаҳбоз Умаровни бирорта учрашув қайдномасига киритмаётган БАТЭ бош мураббийи Александр Михайлов бу галги финалда ўзбек легионерисиз ўйнашни маъқул топди. Ҳал қилувчи баҳсда борисовликлар “Гомель”га 1:2 ҳисобида ютқазиб, совринни рақибга бой берди.\nБАТЭ мураббийлар штабининг чемпионатнинг энг кучли легионериларидан бири, клубнинг энг қиммат футболчилари сирасига кирувчи Шаҳбоз Умаровнинг хизматларидан фойдаланмаётгани кўпчилик мухлису мутахассисларда савол келтириб чиқаряпти.\nАслида Умаров Беларусь чемпионатига Европанинг кучли лигаларини кўзлаб йўл олганди. Бошида ҳаммаси режадагидек кетди. “Энергетик-БГУ”да нималарга қодирлигини кўрсатган ҳамюртимиз мамлакатнинг энг қудратли клуби БАТЭдан таклиф олди. Бу жамоада ҳам етакчига айланди ва кейинги бекат – кучлироқ лигаларнинг қудратлироқ клублари бўлиши керак эди.\nЛекин, афсуски, Ўзбекистон миллий терма жамоасининг умидли ўйинчиларидан ҳисобланган Умаров майдондан ташқарида қолмоқда.\nҲаммага маълумки, Шаҳбоз Умаров мавсумолди ўртоқлик учрашувларидан бирида янги бош мураббий Александр Михайлов уни икки марта қўпол сўзлар билан койиганидан кейин ҳамюртимиз ўйинни ташлаб майдондан чиқиб кетган эди.\nБеларусь футболини ёритувчи by.tribuna.com сайти мутахассислари воқеаларнинг кейинги ривожини ўрганиб чиқди.\nБАТЭ клуби раҳбарияти жамоанинг энг зўр ўйинчиси ва бош мураббий ўртасидаги вазиятни осон ҳал қилиш мақсадида Умаровни сотиб юбормоқчи бўлади. Клуб ўзи 100 минг еврога яқин маблағ сарфлаган ўйинчини етти баравар қимматига нархлади. Бироқ, Умаровни олмоқчи бўлган клублар кўпи билан 300 минг еврогача таклиф қилган уларга маъқул келмади.\nАслида Александр Михайлов Шаҳбозни ўринбосарлар таркибига жўнатганди. Умаров ҳам буни ўзини кўрсатиш учун имконият, деб қабул қилди. Бироқ ҳамманинг назари унга қаратилган паллада биринчи машғулотга келмади. Маълум бўлишича, ишга унинг агентлари аралашиб, ўринбосарлар машғулотига бормасликни тайинлаган экан. Мазкур сайт Умаровнинг иши билан икки агент шуғулланаётганини келтирмоқда.\nАйрим мутахассислар агентлар бу орқали БАТЭга босим ўтказишга қарор қиляпти. Улар клуб ўйинчини кирган нархига сотиб юборишига эришмоқчи. Умаровнинг келажаги кўп жиҳатдан агентларга боғланиб қолгани айтилмоқда.\nБАТЭ раҳбарияти можаро катталашиб кетмалигини олдини олиш мақсадида Шаҳбоз Умаровни асосий таркиб машғулотларига қайтарди. Александр Михайлов интервьюларидан бирида ўзбек футболчиси умумий гуруҳда шуғулланаётганини айтган. Бироқ, ўйинларга нега жалб қилинмаётганини очиқламади.\nМасалани ўрганаётган by.tribuna.com мутахассисларининг айтишича, Умаров ҳамон машғулотларда ва икки томонлама ўйинларда фаол иштирок этяпти. Лекин агентлари талабига кўра, бош мураббий Михайлов билан ярашиб олишдан ўзини олиб қочяпти. Бу амалда унинг ўйинларга қўйилмаётганига асос бўлиб хизмат қилмоқда.\nМанбаларнинг таъкидлашича, Умаровнинг агентлари ёзги трансферлар вақтида ўйинчининг бошқа клубга кўчиб ўтишига эришмоқчи. БАТЭ жамоа ўйинини ҳар томонлама кучайтира оладиган футболчи клубда қолиши керак, деган фикрда.\nБироқ, Умаровнинг ўйиндан ташқарида қолаётгани унинг трансфер суммасининг пасайишига сабаб бўляпти ва бу кетишда клуб хўжайинлари асосий активлари ҳисобланган Умаровни ўзлари кўзлаган нархга трансфер қила олмай қолади.\nТрансферларга ихтисослашган transfermarkt.world порталида ҳамюртимизнинг Борисов клуби билан шартномас 2022 йилнинг 31 декабрга тузилгани кўрсатилган. Демак, клуб тезроқ бир қарорга келиши керак.\nБу вазиятда Умаровни ижарага бериш энг оптимал вариант сифатида эътироф этиляпти. Харидорлар йўқ эмас. Сўнгги маълумотларга қараганда, “Торпедо-БелАЗ” легионеримизни мавсум охиригача ижарага олиш ҳаракатларини бошлаб юборган.\nsports.uz oxirgi paytlar Shomurodov.uz bulib qoluvdi A seriya tugab qolgan legionerlarga vaqt topdi Umarov bilan intervyu qililar aniq tiniq malumot olasizlar


Машина қайнаб кетди: сабаблар, бартараф этиш, профилактика (инфографика)\nМашина қайнаб кетди: сабаблар, бартараф этиш,...\n08.07.2018 14:47 0 2234\nТасаввур қилинг: ишга шошиляпсиз ва... узундан-узоқ тирбандликка тушиб қолдингиз. Эрталабдан қуёш қиздираётгани учун кондиционер зўр бериб кабинага совуқ ҳавони пуркаяпти, машиналар қатори эса тугай демайди. Кутилмаганда машинангизнинг капоти остидан оппоқ қуюқ тутун сизиб чиқишни бошлади. Суюқлик ҳароратини кўрсаткич стрелка чегарага етиб борган. Бундай пайтда каллангизга биринчи келадиган фикр: машина қайнаб кетди...\n«АиФ» нашри мутахассислари тайёрлаган қуйидаги инфографика, ўйлаймизки, биз тасвирлаган манзарага дуч келмаслигингизда, дуч келганда ҳам муаммони осон ҳал қилишингизда ёрдам беради.\nмашина моторининг қизиб кетиши ҳайдовчиларга маслаҳат


Икрима розияллоҳу анҳу -\nИкрима ибн Абу Жаҳл Махзумий ал-Қурайший, кунялари Абу Усмон.\nИкрима ва бу кишининг оталари Абу Жаҳл Расулуллоҳ соллаллоҳу алайҳи васалламнинг ашаддий душманларидан эди. Икрима Макка фатҳ этилганидан бир оз кейин Исломга кирдилар ва исломлари чиройли бўлди.\nҲаж йилида Расулуллоҳ бу кишини Ҳавазон аҳлидан садақаларни йиғиш учун масъул этган эдилар.\nАбу Бакр розияллоҳу анҳунинг халифалик даврларида мансабларнинг бирида ўлтирдилар. Ридда (яъни, дийндан қайтганлар) билан бўлган урушда катта ўрнак кўрсатдилар. Мана шу жангда халифа бу кишини аскарлар устига бошлиқ қилиб тайинлади. Бу зот жоҳилиятда ва Исломда Қурайшнинг шижоатли кишиларидан эдилар.\nИкрима Исломга келган кунлари мусулмонлар уни:\n«Сен Аллоҳнинг душмани бўлган Абу Жаҳлнинг ўғлисан», деб ҳақорат қилишганида Икрима бу тўғрида Расулуллоҳ соллаллоҳу алайҳи васалламга шикоят қилдилар. Шунда Расулуллоҳ соллаллоҳу алайҳи васаллам саҳобаларга:\n«Икриманинг отасини сўкманглар, чунки ўликларни сўксаларингиз, тирикларга озор берган бўласизлар», дедилар. Икриманинг ҳурматидан Абу Жаҳлни сўкишдан ва уни Икрима ибн Абу Жаҳл деб аташдан саҳобаларни қайтардилар.\nБу зот ҳижратнинг 13-санасида (милодий 634йилда) Ямрук ғазотида шаҳид бўлдилар.


hidoyat.uz – “Мовароуннаҳр” нашриётининг сайти - СОҲИБИНИ КИМ БИЛМАЙДИ?\nСОҲИБИНИ КИМ БИЛМАЙДИ?\nБуюк олим Абдуллоҳ ибн Муборак қўй боқиб юрган болани кўриб қолди. Унга ачиниб: “Бечора бола! Ёшлигидан қўй боқиш билан банд. Улғайгач, Аллоҳ таолонинг ибодати ва маърифатига қандай қовушади” деб ўйлади. “Болага Аллоҳ таолони таниши учун бир масала ўргатай” деб унинг ёнига келди ва сўради:\n– Ўғлим, Аллоҳни танийсанми?\n– Қул ўз соҳибини қанақасига танимаслиги мумкин...\n– Аллоҳ таолони қандай танидинг?\n– Мана шу қўйлар ёрдамида.\n– Бу қўйлар билан Уни қандай танидинг?\n– Бу қўйлар чўпонсиз ҳеч нарса қилолмайди. Уларни ҳимоя қиладиган, сув, ўт берадиган, бўри ва бошқа хавфлардан сақлайдиган киши керак. Шундан тушундимки, бу оламдаги ҳамма нарса – инсон, жин, ҳайвон, жониворлар Яратувчисиз бўла олмайди. Мана шундай қилиб танидим.\n– Сенингча, Аллоҳ таоло қандай?\n– У ҳеч нарса ва ҳеч кимга ўхшамайди.\n– Буни қаердан билдинг?\n– Яна шу қўйлардан.\n– Мен чўпонман. Қўйларнинг ҳимоячисиман. Улар менинг ҳимоям ва тасарруфимда. Улар менинг нима ўйлаётганимни ва нима қилишимни билмайдилар. Уларга диққат билан қарадим. На улар менга ўхшайди, на мен уларга. Демак, чўпон қўйларига ўхшамаса, Аллоҳ таоло ҳам Ўзи яратган қулларига ўхшамайди. “Унга ўхшаган ҳеч нарса йўқ, У ҳамма нарсани эшитади ва кўради”.\n– Яхши нарсаларни сўзладинг. Бирор илм ўрганганмисан?\n– Мен бу саҳроларда қанақасига илм ўрганай?\n– Бундан бошқа нималарни биласан?\n– Уч илмни биламан. Кўнгил илми, тил илми ва бадан илми.\n– Бу қандай илм бўлди?\n– Кўнгил илми шуки, Аллоҳ менга қалб берди. Қалбни Ўзини таниш ва севиш жойи қилди. Қалб билан Уни танийман. Унинг севганларига кўнглимдан жой бераман, севмаганларига эса бермайман, улардан узоқ бўламан.\nТил илми шуки, Аллоҳ менга тил берди. Тилни Ўзини зикр этиш, исмини айтиш жойи қилди. Уни хотирлаб, тилим билан исмини айтаман. Унга оид бўлмаган сўзлардан тилимни сақлайман, бундай гаплардан узоқда бўламан.\nБадан илми шуки, менга Парвардигор бадан берди. У билан Ўзига хизмат этаман, хизмат саналмаганини эса баданимдан узоқлаштираман.\nОлим болакайнинг ҳикматли сўзларидан ҳайратга тушиб деди:\n– Ўғлим! Менга айтадиган яна бирор гапинг борми?\nАйтинг-чи, азиз муштарий, Абдуллоҳ ибн Муборакнинг охирги сўровига чўпон бола қандай жавоб қайтарди?\n2164 марта ўқилган.